Каримов ва Назарбоевдан кейин нима бўлади? - BBC O'zbek\nКаримов ва Назарбоевдан кейин нима бўлади?\nImage caption Каримов ва Назарбоев собиқ совет ҳудудидаги икки энг кекса сиёсатчилардир\nҚозоғистондаги сўнгги воқеалар Марказий Осиёнинг яккаҳоким тузумлари қанчалик барқарор экани ҳақидаги саволни яна кун тартибига чиқарган.\nХусусан, минтақанинг икки йирик давлати бўлган Ўзбекистон ва Қозоғистонда кутилаётган ҳокимият ўзгариши масаласи нафақат бу давлатларнинг ўзи, балки бутун минтақада беқарорликка олиб келувчи омиллардан бири сифатида кўрилади.\nПрезидент Каримовнинг сиёсий портретини яратиш, унинг ички ва ташқи сиёсатини таҳлил қилиш уринишларимизда бу сафар собиқ совет ҳудудидаги икки оқсоқол сиёсатчи асос солган тузумларга биргаликда назар ташлашга қарор қилдик.\nСуҳбатдошимиз қозоғистонлик таниқли сиёсатшунос Дўсим Сатпаев.\nБундай раҳбар ўз ҳалқидан қўрқишни бошлайди\nДўсим Сатпаев: Очиғини айтганда, Каримовнинг сиёсатида ҳеч қандай ўзига хосликни кўрмаяпман. У уникал бир сиёсий тизим барпо этгани йўқ, унинг режими барча авторитар режимлар каби қаттиққўллиги билан ажралиб туради. Демак, тузум асосчилари ҳам бир-бирларига ўхшайдилар. Бундай мисолларни кўриш учун Габриэл Гарсиа Маркеснинг "Авлиё отанинг кузи" асарини ўқиш керак. Ёки бу каби раҳбарлар билан қизиққан одамларга олтмишинчи-етмишинчи ва саксонинчи йилларда Осиё ва Африка мамлакатларида ишлаган полшалик журналист Ришард Капушинскийнинг "Император" китобларини ўқишни тавсия қиламан. У 28 та инқилобга гувоҳ бўлган, унинг кўзи олдида давлат тўнтаришлари содир бўлган ва катта ўзгаришлар рўй берган. У чиқарган хулосага кўра, барча давлат раҳбарлари бир-бирларига ўхшайдилар. Агар сиёсатга келган шахс ўзига қулай тизимни яратишни бошласа, у бошқараётган мамлакатда ҳамма нарсани битта унинг ўзи хал қилади, деб ҳисобласа, борган сари у барча яккаҳоким раҳбарлар хусусиятларини қабул қилиб олади. Бундай раҳбар ҳокимиятни қўлидан бой беришдан қўрқади. У ташқи дунё ва ўз атрофдагиларга шубҳа билан қараб, маълум даражада паранойяга ҳам чалиниши ҳеч гап эмас. Бундай раҳбар ўз ҳалқидан қўрқишни бошлайди. Унинг муаммоси шундан иборатки, бир томондан у халқ ўзини яхши кўришини хоҳлайди, бошқа томондан эса, ўз одамларининг муҳаббатини турли босимлар орқали мажбуран қўлга киритишга уринади.\nБи-би-си: Эҳтимол, Ислом Каримов ҳам паранойяга чалинган давлат раҳбарларидан бири бўлиши мумкин. Бироқ, Ўзбекистон ичидаги аксарият уни - яхшими, ёмонми, барқарорлик кафолати сифатида кўради. Аксар ўзбекистонликларнинг барқарор ҳаёт кечиришни исташлари, қатор инқилобларни бошдан кечирган қўшни Қирғизистондек бўлишни хоҳламасликларини инкор қилолмайсиз-ку?\nАгар раҳбар ўлимидан сўнг вайрон бўладиган тизимни яратган бўлса, буни ҳақиқий барқарорлик деб бўлмайди\nДўсим Сатпаев: Биласизми, бу иллюзия. Биз бундай қарашлар билан биздан олдин бўлган яккаҳоким тузумларнинг қопқонига тушган одамларга ўхшаб кетаяпмиз. Барқарорлик деганда ўзбекистонликлар нимани назарда тутишади? Яъни барқарорлик уларнинг тушунчасида фақат битта инсон билан боғлиқми? Ахир, ҳеч ким абадий эмас-ку. Демак, агар раҳбар ўзининг ўлимидан сўнг вайрон бўладиган тизимни яратган бўлса, бу ҳолатни ҳақиқий барқарорлик деб аташ нотўғри. Менимча Каримов каби минтақамиздаги раҳбарлар улардан кейин ишлай оладиган сиёсий тизимни яратишдан кўра кўпроқ бутун ҳокимиятни ўз қўлларида жамлашга уринганлар ва уринмоқдалар. Шунинг учун жамиятимизда Каримов ёки Назарбоев ё-да Раҳмон кетиши ортидан барқарорлик бузилади, деган қурқувлар кенг тарқалган. Мен ўйлайманки, айнан мазкур раҳбарлар аллақачон келажак беқарорлик остига мина қўйиб бўлишган. Улар ўз ҳаракатлари билан ўлимларидан сўнг яратган тизимларининг бузилиб кетишига кўмаклашмоқдалар. Тизимнинг бузилишида бир пайтлар улар ўзлари яқинлаштирган ва бойитган элита вакиллари фаол рол ўйнашлари мумкин. Демак, бу раҳбарлар узоқ муддатли эмас, балки кўпроқ қисқа муддатли барқарорликнинг кафолатлари бўлишлари мумкин.\nБи-би-си: Ўзбекистонда ҳокимият алмашинувининг механизми ишлаб чиқилмагани атрофида ҳукм сураётган мавҳумлик минтақада қанчалик хавотир уйғотади?\nImage caption Ҳар икки раҳбар мамлакатни қаттиққўллик билан бошқариб келади\nДўсим Сатпаев: Шахсан бизнинг Қозоғистонда ҳокимият алмашинуви масаласига келсак, минтақанинг икки мамлакати ташвишлантиради. Бу ўз юртимиз билан қўшни Ўзбекистондир. Биз ҳеч қандай ҳокимият алмашинуви рўй бермаган бутун Марказий Осиё минтақасининг ягона икки мамлакатимиз. Туркманистон, Тожикистонларда ҳокимият алмашинуви модели амалга ошган, Қирғизистонда эса ҳокимият бир неча марта ўзгарди. Бироқ Қозоғистон билан Ўзбекистонда ҳеч қандай ўзгариш рўй бергани йўқ. Эртами, кечми биз барибир бу кунга етиб келамиз. Шунинг учун кўп одамларни бу тизимлар ўзгариш учун тайёрми, деган савол қийнамоқда. Бу ерда ворислар ҳақида гап кетмаяпти. Агар биз Ислом Каримов ёки Нурсултон Назарбоевнинг ўрнига кела оладиган муайян шахслар ҳақида сўз юрита бошласак, бу жуда хавфли нарса. Чунки уларнинг ўрнига ҳеч ким келолмайди ва бунга битта-ю битта сабаб бор: Мазкур тизимларни мазкур раҳбарлар ўзларига, фикр юритиш тарзлари ва бошқариш усулларига мос қилиб яратишган. Элита вакиллари эса ҳокимиятга эга бўлиш қобилиятлари назарда тутилса, уларнинг ҳаммаси бир хилдир. Ва айнан бу ерда мавҳумлик хавф-хатари пайдо бўлади. Чунки дейлик, ўйинчиларда ҳокимиятга бир хил ҳақ-ҳуқуқлари бўлса, охир-оқибат ҳокимият кимнинг қўлида бўлишини ҳеч ким башорат қилолмайди. Шунинг учун бу ерда иккинчи хавф-хатар келиб чиқади. Бу эса элита вакилларидан кимки ҳокимиятга келадиган бўлса, бу шахс, ўз мавқеъини бошқаларни йўқ қилиш орқали кучайтиришга ҳаракат қилиши мумкин. Жорий тизим келажак можаролар учун замин яратган. Элита вакиллари на ҳокимиятни йўқотиш ва на мол-мулкларини бой беришга тайёр. Элита орасидаги можаро бутун жамиятга ўтиши мумкин. Яъни Марказий Осиёнинг муҳим давлати, хоҳ Қозоғистон бўлсин, хоҳ Ўзбекистонда можаро бошланиб кетса, бу бутун минтақага таъсир қилиши ҳеч гапмас. Демак, мавҳумлик хавфи анчайин жиддий.\nБи-би-си: Лекин мазкур раҳбарлардан кейин кимдир ҳокимиятни бошқариши керак-ку? Сиз қайси кучларни назарда тутаяпсиз?\nДўсим Сатпаев: Мен аниқ бир жисмоний шахслар ҳокимиятнинг меросхўрлари бўлишлари керак, деб ўйламайман. Бугунги ҳокимият меросхўрлари жамиятдаги институтлар бўлиши керак. Бундай сиёсий институтлар айнан келажак барқарорликка кафолат бера олади. Мен эволюция жараёни тарфдориман. Энг муҳим вазифа – ҳокимият ўзгариш жараёнида –ҳаддан ошириб юбормасликдир. Акс ҳолда тартибсизлик ва беқарорлик бошланади. Агар қон тўкилса, унда муросага келиш қийин бўлади. Ислоҳотчилар анъанадорлар билан тил топишиб, жамиятда барқарорликни сақлаш учун, ўз шахсий манфаатларини четга суриб қўйишлари керак бўлади. Жаҳонда бунинг мисоллари кўп.\nБи-би-си: Минтақада икки йирик мамлакат раҳбарлари яъни Каримов билан Назарбоев ўртасидаги рақобат қандай талқин қилинади?\nДўсим Сатпаев: Ташқи дунё билан муносабатларида иккала раҳбар бир хил услубга эга эмас. Минтақамизда ҳокимият ўта шахсийлаштирилгани учун давлат раҳбарлари олиб бораётган ташқи сиёсатга ҳам уларнинг хусусиятлари таъсир қилади. Мисол учун, Назарбоев, табиатан очиқ ва фаолроқ сиёсат тарафдори бўлса, Ислом Каримов табиатан ёпиқ одам бўлгани учун бу унинг ташқи сиёсатига ҳам таъсир қилади. Каримов олиб бораётган сиёсат бошқа давлатларга нисбатан очиқ деб айтиб бўлмайди. Лекин агар Каримов ва Назарбоев ўртасида Марказий Осиёда лидер бўлиш учун рақобатчилик бўлса, унинг лидерлигини Қирғизистон ёки Тожикистон қабул қилади, деб ўйламайман. Лидерлик ёлғизликда бўлмайди, лидерликни бошқа иштирокчилар қабул қилишлари керак.\nSkype - uzbekbbclondonbbcuzbek.comга тўсиқ бўлса, uzbekweb.netга киринг.


ҲУДУДЛАР ИЖТИМОИЙ-ИҚТИСОДИЙ РИВОЖЛАНИШ БАРҚАРОРЛИГИНИ ТАЪМИНЛАШДА ИННОВАЦИЯЛАРНИНГ ЎРНИ ВА ИСТИҚБОЛЛАРИ | e-journal.uz\nҲУДУДЛАР ИЖТИМОИЙ-ИҚТИСОДИЙ РИВОЖЛАНИШ БАРҚАРОРЛИГИНИ ТАЪМИНЛАШДА ИННОВАЦИЯЛАРНИНГ ЎРНИ ВА ИСТИҚБОЛЛАРИ\nХудойбердиев Равшан Уктамжонович\nАннотация. Ушбу мақолада Ўзбекистон ҳудудларида ижтимоий-иқтисодий ривожланиш барқарорлигини таъминлашда инновацияларнинг ўрни ва истиқболлари таҳлил этилган.\nКалит сўзлари. Иқтисодий ўсиш, инновация, прогноз, моделлаштириш, ишлаб чиқариш омиллари, фан-техника, кооперация, менежмент, технология.\nИқтисодий ўсишга таъсир қилувчи ва ишлаб чиқаришда амал қиладиган кучлар унинг омиллари ҳисобланади. Ўсиш юз бермаса иқтисодиёт статик (ўзгармас), аксинча бўлса динамик (ривожланувчи) ҳолатда бўлади. Иқтисодий динамикани эса ишлаб чиқаришни ўстирувчи омиллар таъминлайди. Энг сўнги иқтисодий ўсиш назарияларига кўра омилларнинг асосийлари: табиий ресурсларнинг миқдори ва сифати; мехнат ресурсларининг микдори ва сифати; ишлаб чиқаришдаги асосий капитал (фонд) миқдори ва таркиби; ишлаб чиқаришнинг технология даражаси. Бу ишлаб чиқариш омилларининг хажми ва сифатини билдиради, иқтисодий ўсиш имкониятларини англатади.\nИқтисодий ўсишни таъминлашнинг қуйидаги йўллари мавжуд:\nишлаб чиқариш структурасини яхшилаш;\nфан-техника тараққиётини жадаллаштириш, ишлаб чиқариш ва маҳсулотнинг техник — иқтисодий даражасини кўтариш, фан ва техника ютуқларини жорий этиш муддатини қисқартириш;\nишлаб чиқаришни ихтисослаштириш, кооперациялаш, комбинатлаштириш ва ҳудудий жойлаштириш даражасини ошириш;\nбошқаришнинг структурасини, молиялаш, баҳолаш ва кредитлаш ҳамда рағбатлантириш тизимини такомиллаштириш;\nинсон омилини кучайтириш асосида меҳнаткашларнинг ижодий фаоллигини ва ташаббусини оширишни йўлга қўйиш;\nинвестицияларни кенг жалб қилиш\nИқтисодий ўсишини таъминлашнинг ҳал қилувчи йўлларидан яна бири фан-техника тараққиётини жадаллаштириш орқали инновацияларни жорий қилишдир.\nИнновациялар қўллаш хусусиятларига кўра иккита гурухга ажратилади:\nянги маҳсулотларни, буюмларни, моддаларни, ярим фабрикатларни, бутловчи қисимларни қўллашни жиддий янги ёки мукаммаллаштирилган маҳсулотларни яратишни қамраб олган маҳсулот кўринишидаги инновациялар;\nишлаб чиқаришни ташкил қилиш янги усулларни, янги жараёнларни, янги технологияларни ва улар билан боғланган янги жихозлар ва асбоб-ускуналарни қамраб олган жараён кўринишидаги инновациялар.\nИнновацияларни қуйидаги турларини ажратилади:\nҚатъийлигига (янгилигига) кўра: йирик ихтироларни амалга оширадиган ва техникани янги бўғинларини ва ривожланиш йўналишларини шакллантирилишга асос бўладиган базис инновациялар; одатда майда ва ўрта ихтироларни амалга оширадиган ва илмий-техник ривожланиш даврни тарқалиш ва барқарор босқичларида устунлик қиладиган яхшилайдиган инновациялар; эскирган техника ва технология бўғинларини қисман яхшиланишига қаратилган сохта инновациялар.\nҚўлланиш хусусиятларига кўра: янги маҳсулотларни ишлаб чикаришга ва ишлатишга йўналтирилган маҳсулот инновациялари; янги технологияни яратишга ва татбиқ қилишга қаратилган технологик инновациялар; янги тузилмаларни қуриш ва ҳаракатлантиришга мосланган ижтимоий бир неча ўзгаришларни ифодалайдиган комплекс инновациялар; янги бозорларда маҳсулотларга, хизматларга бўлган эҳтиёжларни қондирадиган бозор инновациялари.\nКелиб чиқиш сабаби ва манбаси бўйича: фан ва техника ривожланишидан келиб чиккан инновациялар; ишлаб чиқаришнинг эҳтиёжларларидан келиб чиккан инновациялар; бозор эҳтиёжларларидан келиб чиккан инновациялар.\nҚайта ишлаб чиқариш жараёнидаги ахамиятига кўра: истеъмол инновациялар; инвестицион инновациялар;\nИнновацияни масштаби бўйича: мураккаб (синтетик) инновациялар; содда инновациялар.\nЎзбекистонни иқтисодий салохиятини ривожланишининг асосий омилларидан бири — иқтисодиётни инновацион ривожланиш йўлига ўтказишдир. Бу йўналишни асосий мақсади ишлаб чиқаришни технологик даражасини ва рақобатдошлигини ошириш, инновацион маҳсулотни ички ва ташқи бозорларига чиқишини таъминлаш, ички бозорда импорт маҳсулот ўрнини эгаллаш, экспортга мосланган иқтисодиёт тизимини яратишдир.\nҲозирги вақтда Ўзбекистон Республикасида миллий инновацион тизимини яратиш нафақат илмий-техник соҳанининг муҳим вазифаси, балки миллий иқтисодиётнинг рақобатдошлигини ошириш вазифаси хамдир.\nИқтисодиётни модернизация қилиш унинг барқарор ривожланишини таъминлайди. Ишлаб чиқаришни замонавийлаштиришда техника технологияни янгилаш, энергия манбаларини тежаш, ишлаб чиқарилаётган товар турларини кўпайтириш мақсадлари ётади.\nМамлакатимизда иқтисотиётни модернизация қилишга фақатгина макроиқтисодий барқарорликни таъминлаш ва барқарор иқтисодий ўсишни таъминлаш сифатида эмас балки аҳоли даромадлари манбалари турларининг кўпайиши, аҳолини иш билан таъминлаш, маҳаллийлаштириш, ички бозорни товарлар билан тўлдириш, мамлакат экспорт салоҳиятини ошириш масалалари сифатида ҳам қаралмоқда. Масалан, иқтисодиётни модернизация қилиш шароитида аҳоли даромадлари таркибида қатор ўзгаришлар содир бўлди. Асосан даромад шакллари ўзгариши, даромадларнинг миқдор ва сифат жиҳатидан таркибий қисмлари ўзгариши, даромадлардан фойдаланишнинг янги йўналишлари пайдо бўлиши аҳолини моддий жиҳатдан рағбатлантириб, интилиши ва изланиши учун стимул вазифасини ўтамоқда. Ўз навбатида модернизация жараёнлари ишлаб чиқариш корхоналарини ҳам рағбатлантиради, ҳам янги товар турларини ишлаб чиқариш, маҳсулот сифатини яхшилаш талабини қўяди.\nИқтисодиётни модернизация қилиш жараёнлари иновацияларнинг жорий қилиниши билан бирга юз беради. Бирини иккинчисисиз тасаввур қилиш мумкин эмас. Модернизация янгилаш, замонавийлаштириш маъноларини билдирса, иновация янгиликларни жорий қилиш деган маънони билдиради. Иновация жараёнлари модернизациянинг ичида кетади. Агар модернизациялашни стратегия деб олсак, иновация жараёнларини стратегияни амалга ошириш борасидаги тактик фаолият деса бўлади.\nИқтисодиётни модернизация қилинишида иновацион жараёнларнинг асосан учта йўналиши муҳим ҳисобланади:\nХорижий техника технологияларнинг ишлаб чиқаришга жорий қилиниши.\nМамлакатнинг илм-фан слоҳияти, илм фан ютуқларини, янгиликларни ишлаб чиқаришга жорий қилиш, илмий муассасалар ва ишлаб чиқариш корхоналарининг ўзаро ҳамкорлиги.\nИшчи кучининг сифат даражасининг юқори бўлиши, тайёрланаётган кадрларнинг билим даражаси ва уларнинг янгиликка интилиши, янги техника технологияларни ўзлаштириш кўникма ва қобилиятларининг шакллантирилганлиги.\nЎзбекистон шароитида хорижий техника-технологияларнинг ишлаб чиқаришга жорий қилинишида қулай ивестицион муҳит, хорижий ивесторларнинг ҳуқуқларининг кафолатланиши, қулай ички ва ташқи бозорнинг бўлиши муҳим аҳамиятга эга бўлмоқда.\nИқтисодиётнинг модернизация қилинишида мамлакатнинг илм-фан салоҳияти, илм фан ютуқларини, янгиликларни ишлаб чиқаришга жорий қилиш, илмий муассасалар ва ишлаб чиқариш корхоналарининг ўзаро ҳамкорлиги катта роль ўйнайди. ХХ асрнинг 50 йилларида АҚШда бошланган илмий техника инқилоби илмий муассасалар ва ишлаб чиқариш корхоналарининг ҳамкорлиги ва боғланиши натижасида вужудга келган эди ҳозиргача давом етмоқда.\nБугунги кунда жаҳонда бир неча миллион киши илмий-тадқиқот фаолияти билан шуғулланади. АҚШ, Япония, Франция, Германия ва Буюк Британия улкан илмий салоҳиятга эга, бўлган мамлакатлар ҳисобланади.\nҲозирги кунда илм фан соҳасида Ўзбекистон Марказий Осиёдаги йирик марказлардан бири ҳисобланади. Бу марказ тадқиқот учун зарур бўлган ривожланган моддий асосга, кенг илмий фондига, малакали илмий кадрларига эга. Уларнинг илмий ютуқлари бутун дунёда эътироф этилган.\nРеспубликанинг илмий-текшириш мажмуаси академик, олий таълим мажмуалари ва турли соҳадаги 362 та муасассаларни ўз ичига олади, шу жумладан: 101 илмий-тадқиқот институтлари, 55 ўқув юртлардаги илмий- тадқиқот бўлинмалари, 65 лойиҳа-конструкторлик ташкилотлар, 32 илмий-ишлаб чиқариш бирлашмалари ва тажриба корхоналари, 30 ахборот хисоблаш марказлари.\nЎзбекистон шароитида илм фан ютуқларини ишлаб чиқаришга жорий қилиш масаласи энг асосий масалалардан биридир. Бундай янгиликлар билан ишлаб чиқарувчиларни яқиндан таништириш кооперацион алоқаларни йўлга қўйиш мақсадида бир неча йилдан буён пойтахтимиздаги «Ўзэкспомарказ» мажмуида Республика инновацион ғоялар, технологиялар ва лойиҳалар ярмаркаси бўлиб ўтмоқда.\nКашфиётлар, ихтиролар ишлаб чиқаришга жорий қилиниши билан муҳим аҳамиятга эга. Яъни, янгиликнинг ахамияти уни ким яратганлигида эмас, ундан ким қандай фойдаланганлигидадир. Республика инновацион ғоялар, технологиялар ва лойиҳалар ярмаркаси турли илмий муассасалар, инженер конструкторлик ташкилотлари билан ишлаб чиқарувчи корхоналарни ўзаро боғлашга хизмат қилмоқда.\nЎзбекистонда иқтисодий ислоҳотларни амалга ошириш шароитида давлатнинг илмий технологик тараққиёт соҳасида инновация ва инвестиция фаолияти учун зарур иқтисодий имкониятлар яратиш ўз таркибига солиқ, молия, амортизация, кредит ва божхона сиёсати кабиларни қамраб олувчи билвосита тартибга солишни амалга ошириш давлатнинг асосий вазифаларидан саналади.\nДавлат томонидан инновация жараёнларини тартибга солишнинг зарурати, аввало, уларнинг иқтисодиёт ва жамият учун аҳамияти ошаётганлиги билан боғлиқдир. Мамлакатнинг иқтисодий тараққиёти экстенсив ва интенсив омилларнинг мослигига таянади. Ҳозирги даврда ишлаб чиқаришга янги ресурсларни жалб этиш орқали иқтисодий ўсишга эришиш имконияти чеклангандир. Шу сабабли иқтисодий тараққиётда интенсив омиллар ҳал қилувчи аҳамият касб этади. Демак, инновацияларнинг умумижтимоий моҳиятининг асосий жихати уларнинг макроиқтисодий кўрсаткичларга ҳал қилувчи таъсири ҳисобланади. Бундан ташқари, инновациялар ижтимоий ишлаб чиқариш тузилишига, институтционал иқтисодий механизмларга, ижтимоий барқарорликка, атроф-мухитга, иқтисодий хавфсизлик даражасига ва энг асосийси жаҳон хўжалиги тизимидаги миллий иқтисодиётлар рақобатбардошлигига таъсир этади.\nДемак, давлат инновация жараёнларини бугунги кунда айнан улар мамлакат тараққиёти истиқболини белгилаганлиги туфайли ҳам тартибга солиши лозим.\nЮқоридагилардан келиб чиқиб шуни таъкидлаш мумкинки, давлат инновация сиёсати 3 асосий йўналишга ажратилади:\nИнновация фаолиятини фаоллаштиришни таъминлаш. У ўз навбатида қуйидагиларга бўлинади: фундаментал тадқиқотларни қўллаб-қувватлаш, мамлакатда корхоналар томонидан амалга ошириладиган тижорат инновациялари учун зарур иқтисодий-ижтимоий мухитни яратиш;\nТаълим, маънавият, экология, ижтимоий химоя, мудофаа каби соҳаларда давлат маъсулияти талабларига жавоб берувчи инновацияларни яратиш ва тарқатиш борасидаги мақсадли дастурлар бўйича давлат буюртмаларини молиялаштириш;\nАлоҳида корхоналар учун манфаатдор, аммо зарур даражада юқори даромад келтирмайдиган ишланмалар ва янгиликларни қўллаб-қувватлаш ва танлаб рағбатлантиришни амалга ошириш.\nЮқорида берилган йўналишларни биринчиси, умуман, миллий корхоналар рақобатбардошлигини қўллаб-қувватлашга қаратилган, жумладан, корхоналарда ишчи ўринларини сақлаш ва яратиш бўлиб, мазкур мақсадлар учун солиқ тўловчилар ҳисобидан тушувчи маблағлар сарфланади.\nИккинчи йўналиш таъминотчилар ва индивидуал истеъмолчилар ўртасида бевосита икки томонлама келишувлар асосида ўзлаштирилиши ёки сотилиши мумкин бўлмаган истеъмол бозорига хизмат кўрсатади.\nУчинчи йўналиш иккинчи йўналиш билан муносабатга эга, аммо унча кучли бўлмаган оралиқ ҳодисалар учун мос бўлиб, уларнинг ташқи ижтимоий самаралари ўз ўрнига эга ва давлатнинг нотижорат меъзонлари у ёки бу инновацияларга нисбатан қўлланилади.\nАйни дамда, инновацион фаолиятини анъанавий ишлаб чиқариш фаолиятидан ажратувчи тамойиллар тавсифи мавжудлигини ҳисобга олиш зарур:\nИнновация характерига эга бўлган ва фақат келгусида қопланиши мумкин бўлган қўшимча харажатларга эхтиёжнинг мажудлиги. Шуни таъкидлаш лозимки, ҳар бир алоҳида олинган инновацияларда бу сарфлар индивидуал характерга эга бўлади – улар ҳажми, қайтариш тезлиги кўпгина объектив ва субектив холатларга боғлиқ бўлади;\nИнновацияга сарфлар ва уни жорий этишдан олинадиган самара вақт бўйича мос келмайди. Жумладан, қандайдир янги маҳсулотни ишлаб чиқариш бутун даври давомида амалга оширилган сарфлар уни сотиш бошланиши билан қопланмай, маълум муддат ўтишини талаб этади. Инновацияларнинг қопланиш ҳисоб-китобида вақт омили дисконтлаш усулини қўллаш оқали амалга оширилади. Бу ҳўжалик субъектининг жорий ва истиқболдаги манфаатлари бирлигини бузувчи ҳусусият бўлиб, инновация фаолияти билан шуғулланиш истагига салбий таъсир кўрсатади;\nРежалаштирилган натижаларга эришишда ноаниқ унсурлар ва хавфларнинг мавжудлиги.\nИлғор инновацияларнинг кичик фоизларни ташкил этиши, бунда илғор инновациялар нафақат ўзи учун, шунингдек, самарасиз ғоялар учун сарфларни компенсациялайди.\nАнъанавий ишлаб чиқариш фаолияти билан шуғулланувчи корхоналар молиявий кўрсаткичлари ёмонлашувининг олдини олиш учун алоҳида бюджет зарурати.\nАнъанавий фаолиятдан фарқ қилувчи инновация фаолиятини баҳолаш меъзонларининг қўлланиши. Масалан “фойданинг йиллик ўсиши” меъзонини ҳар доим ҳам қўллаб бўлмайди, чунки инновация маҳсулоти яқин истиқбол уч-тўрт йилда ҳеч қандай фойда бермасдан, шундан сўнг фойда кескин кўтарилиб кетиши мумкин.\nБарча эскирган воситалардан тизимли равишда воз кечиш, бу эса ўз навбатида ресурсларни янги ишлаб чиқаришни амалга ошириш учун озод этиш имконини беради.\nНатижалардан ресурслар сарфига инвестицияларга қараб узвий алоқанинг йўқлиги.\nАниқ оралиқ натижалар бермайдиган инновацияга маблағ сарфлашнинг олдини олиш мақсадида ишни тўхтатиш мумкин бўлган муддатни тўғри танлаш.\nМамлакатимизда иқтисодий ўсишга, аҳоли турмуш даражасини яхшилашга хамда иқтисодиётнинг барча тармокларида рақобатдошлик кўрсаткичини оширишга эришиш, биринчи навбатда ишлаб чиқариш сохасини модернизация қилиш, техник ва технологик қайта жихозлашга боғлиқ. Ишлаб чиқаришни модернизация қилиш, техник ва технологик қайта жихозлаш, иқтисодиётнинг етакчи тармоқларини жадал янгилаш биз учун энг мухим устувор вазифа сифатида изчил давом эттирилади.\nИшлаб чиқаришни модернизация қилиш, техник ва технологик жиҳатдан қайта жиҳозлаш ўз-ўзидан мамлакатимизда товарлар ишлаб чиқариш жараёнида фойдаланиладиган барча турдаги иқтисодий ресурсларни оқилона ишлатишда асос бўлади.\n1-расм. Ишлаб чиқаришни модернизация қилиш, техник ва технологик қайта жиҳозлашнинг ресурсларни тежашдаги таъсири.\nБизга маълумки, ҳар қандай мамлакат миллий бойлигининг ортиши, унинг иқтисодий ўсиши, фақат табиий ресурслар ҳисобидан эмас, балки ишлаб чиқаришда фойдаланилаётган техника ва технологиясининг ривожланганлик даражасига ҳам боғлиқ. Бу ҳолатни буюк математик П.Пильцер қуйидаги формула орқали изоҳлаган:\nW = P × T n,\nбу ерда, W – мамлакатнинг бойлиги, P – табиий ресурслар, T – технология,\nn – техника тараққиётининг технологияга таъсир даражаси.\nМамлакатимизни ижтимоий-иқтисодий ривожлантириш йўлида белгиланган асосий вазифалар ҳисоблаш ислоҳотларни давом эттириш, чуқурлаштириш, мамлакатимизни янгилаш ва модернизация қилиш, макроиқтисодий мувозанатни таъминлаш ҳамда иқтисодиётнинг асосий етакчи соҳаларини модернизация қилиш, техник ва технологик янгилаш, транспорт ва инфратузилма коммуникацияларини ривожлантиришга қаратилган стратегик аҳамиятга эга лойиҳаларни амалга ошириш учун фаол инвестиция сиёсатини олиб бориш каби долзарб масалалар жорий йил учун ҳам муҳим аҳамият касб этади. Ички манбаларни йўналтириш асосида иқтисодиётнинг муҳим тармоқларини жадал модернизация қилиш, техник ва технологик қайта жиҳозлаш, транспорт коммуникацияларини янада ривожлантириш, ижтимоий инфратузилма объектларини барпо этиш кўзда тутилади.\n← Қишлоқ хўжалигида ишлаб чиқариш ва инновацион фаолият соҳасини бошқариш\tКорхоналарни бошқариш самарадорлиги: самарали менежмент, стратегик бошқарув ва унинг ташкилий-иқтисодий механизмлари →


"Ўзбекистонда проводниклар ҳам порахўр"\nЭркин микрофонга сим қоққан тингловчиларимиз поезд ходимларининг юлғичлигидан ва Ўзбекистонда қарияларнинг ачинарли аҳволидан шикиоят қилишди.\nЎзбекни ўзбек шилади\nМосквада ишлаб юрган самарқандлик меҳнат муҳожири “Эркин микрофон”га мурожаат қилар экан, Москва – Тошкент йўналишида қатновчи “Ўзбекистон” поезди проводникларининг юлғичлигидан шикоят қилди.\n- Мен Самарқанд шаҳридан. Исмим Файзулло. Моксва шаҳрида ишлайман. 4 октябр куни Қозон вокзалидан укамни жўнатдим.\nОзодлик: Қайси поездда?\n- Москва-Тошкент Ўзбекистон поездида. 4 октябр куни 23 дан 59 минут ўтганда укамни поездга миндирдим биринчи рақамли вагонга. Руслар билан ишлаймиз. Рус дўстимиз Қозон вокзалига бепул олиб борди. Бир сўм олмади. “Бирга ишлаймиз. Сизлар пул топиш учун келгансизлар. Тушунаман” деб бир сўм олмади. Лекин ўзимизнинг ўзбек пороводниклар эшикнинг олдида туриб, укамизнинг 25-30 кило юки бор эди, 500 рубл олди. Мен “Нимага бундай? Мана бир йилдан бери оиласини, бола-чақасини кўрмади. Ҳаммамиз сарсон бўлиб юрибмиз. Нима учун 500 сўм берамиз? Поездга минмаймиз” десам, “Унда юклар учун мен жавоб бермайман. Ўзингиз жавоб берасиз. Юкларга 500 сўм тўлайсиз” деди. Мен “Ҳаммаси билетнинг ичида бўлиши керакку” десам, “Йўқ” деди.\nОзодлик: Ташишга неча кило рухсат берилган?\n- Ҳақи 36 кило экан. Қозон вокзалига бориб мен текширдим рус йигити билан. Билет билан 36 кило рухсат берилган экан.\nОзодлик: Охири нима бўлди?\n- 500 сўм тўладик, вагонга миндирди. Исмингиз нима, десам айтмади. Биттаси 30-35 ëшларда, иккинчиси 50дан ошган. “Бизлар ҳам юқорига берамиз” деди. Ўзбекистон темир йўллар бошқармасининг бопшлиғи эшитиб қўйсин. Москвада сарсон бўлиб юрганлардан ҳам пул ундирасизларми? Ўзбекистон ҳукумати кийим-биош бериб қўйибди уларга, ойлик бериб қўйибди. Бизлар бу ëқда сарсон бўлиб юрибмиз. Оиламизга 10-15 кило совға олиб борамиз десак, 500 сўм пул олди. Россия рублида олди. Кейин рухсат берди. Ўзбекистон темир йўллар бошқармаси хафа бўлишмасин. Улар олмаса керак. Проводниклар ўзлари тўқийди. Биринчи рақамли поезд. 4 октябр куни 23.59да жўнади. Бугун Тошкентга 18.30ларда етиб боради, дейди Москвада меҳнат қилаëтган самарқандлик Файзулло.\nАзиз тингловчи, самарқандлик тингловчимиз конкрет кунда, конкрет соатда йўлга чиққан конкрет поезднинг конкрет вагонида ишлайдиган конкрет проводниклар устидан шикоят қилди.\nЎзбекистон темир йўллари компанияси бу шикоят устидан конкрет текширув ўтказиб, конкрет чоралар кўради, деб умид қиламиз.\nЭфирга узатилмаган гаплар\n“Эркин микрофон”га 7 октябр куни мурожаат қилган тингловчиларимиздан кўпчилигининг айтганлари алоҳида ўрганишни талаб қилувчи масалалар бўлгани учун уларни эфирга узатмасликка қарор қилдик.\nМасалан, Бухоро вилояти туманларидан бирида истиқомат қилувчи ўқитувчи йигит “Эркин микрофон”га қўнғироқ қилиб, Озодлик радиоси орқали бир неча бор чиқиш қилгани учун ўзи ишлаётган мактаб ва туман халқ таълими бўлими раҳбарияти томонидан таъқиб қилинаётгани тўғрисида гапирди.\nБиз бу масалани яқин кунларда алоҳида ўрганишга ваъда бердик.\nБошқа бир тингловчимиз – ўзини Абдужалил Алиматов деб таништирган, Фарғона вилоятидаги туманлардан бирида яшовчи тингловчимиз “Эркин микрофон”га мурожаат қилар экан, ўзи яшаб турган тумандаги бир ташкилотда катта миқдорда маблағ ўзлаштирилаётганидан шикоят қилди.\nТабиийки, бундай маълумотни ҳам зарурий суриштирувлар ўтказмай туриб “Эркин микрофон” доирасида Сиз тингловчига етказа олмаймиз. Буни жаноб Алиматовга тушунтирдик. Ва масалани махсус ўрганишга ваъда бердик.\n“Ўзимни эмас, кексаларни ўйлаяпман!”\n“Эркин микрофон”га мурожаат қилган яна бир тингловчимиз радиомизнинг содиқ тингловчиларидан – бухоролик Иброҳимжондир.\nИброҳимжон ўзи учун эмас, бошқалар учун – пенсионерлар учун қайғуриб мурожаат қилди “Эркин микрофон”га.\nМаълумингизки, яқинда қабул қилинган янги қонунга кўра, ўзбекистонлик пенсионерлар ҳар 6 ойда қайддан ўтиб туриши лозим.\nҲукумат пенсия таъминотида янги тартибни жорий қилар экан, буни айрим фуқаролар томонидан суиистеъмол қилинишининг олдини олиш зарурати билан изоҳлаган.\nИброҳимжоннинг фикри бундай бўлди.\n- Бирники мингга, мингники туманга бўлмаслиги учун алоҳида қонун ишлаб чиқилгани яхши эдию, мана шунақа суиистеъмол қиладиганларга қанақадир чора кўрилганию, лекин кўпчилик марказдан узоқда яшайдиган одамларнинг қийналишига йўл қўймаса бўлардию, суиистеъмол қиладиганларнинг ўзини қанақадир қонуний чоралар кўрилса яхши бўларди. Чунки пенсия оладиганларнинг кўпчилиги, масалан, кекса одамлар. Марказдан узоқда турадиган одамлар. Ҳамманинг ҳам шароити кўтаравермайди марказга бориб қайддан ўтишга, дейди Иброҳимжон.\nНогиронлик пенсияси оладиган Иброҳимжоннинг ўзига бу тартибнинг алоқаси йўқ.\n- Янги чиқарилган тартибини ҳали бизларга алоқаси йўқ. Бизлар ҳар олти ойда қайддан ўтмаймиз.\nОзодлик: Сизга нима учун алоқаси йўқ?\n- Менга алоқаси йўқки, биз ҳар олти ойда нима қилмаймиз. Менинг оладиган пенсиям қарилик пенсияси эмас. Меники ногиронлик пенсияси. Бир умр кетадиган нарса у. Бизларга ҳозирча бу нарса жорий қилинган эмас, дейди Иброҳимжон.\nДемак, Иброҳимжон ўзини ўйламаяпти. Бошқаларни – қариялик пенсияси оладиганларни ўйлаяпти.\n- Яқинда чиққан ҳар олти ойда пенсионерлар қайддан ўтиб туришлиги мажбурияти юклатилган қонуннинг қайтадан кўриб чиқилгани яхши бўларди. Кўпроқ мен кексаларга ачинаяпман. Қишлоқларда яшайдиган, туман, шаҳар марказларидан анча узоқда яшайдиган кексаларга ачинаяпман холос, дейди Иброҳимжон.


Хитойда ажралишлар сони кескин камайди\n13:08 / 20.05.2021\nХитойда ажримга ариза берган жуфтлик учун 30 кун давомида «ўйлаб кўриш муддати»нинг жорий қилиниши ажримлар сонини 70 фоиздан ошиқроққа камайтирди.\nХитой Фуқаролик ишлари вазирлигининг маълумотларига кўра, жорий йилнинг дастлабки 3 ойи давомида Хитойда 296 мингга яқин ажримлар қайд қилинган. Бу кўрсаткич ўтган йилнинг мос даврида миллионтани ташкил этган. Мамлакатда ўтган бир йил ичида ажримлар миқдори 70 фоиздан ошиқроққа камайган.\nБунинг сабаби Фуқаролик кодексига киритилган янги ўзгартиришлар билан изоҳланмоқда. Эндиликда ажримга ариза берган жуфтлик уни расмийлаштириш учун 30 кун давомида кутишга мажбур бўлади. Бу ўзгариш жорий йилнинг 1 январидан кучга кирган бўлиб, «ўйлаб кўриш муддати» сифатида баҳоланган.\nХитойда бундай қонуннинг қабул қилинишига мамлакатда ажралишлар сони кўпайиб, туғилиш даражаси камайиши асосий сабаб сифатида кўрсатилган. Агар ариза берган жуфтлик ваколатли органга 30 кундан 60 кунгача қайта мурожаат қилмаса, уларнинг мурожаати бекор қилинади. Шунингдек, ариза топширишга оиладаги зўравонлик сабаб қилиб келтирилса, ажрим ўйлаб кўриш муддатисиз, тўғридан тўғри амалга оширилади.\nДастлаб, ушбу янги қонунни Хитой аҳолиси салбий баҳолаб, кўплаб ёшлар умуман турмуш қурмаслик билан таҳдид қилган.\n2003 йилдан бери Хитойда ажрашиш даражаси кескин кўтарилиб, демографик инқирозга олиб келди. Мутахассислар фикрига кўра, туғилиш даражасининг пасайиши туфайли Хитой аҳолиси аср охирига келиб икки баравар камайиши мумкин. Бунга жавобан расмийлар анъанавий қадриятларни тарғиб қилиб ва ажралишларнинг олдини олишга ҳаракат қилишмоқда.\nМаълумот учун, 2021 йилнинг биринчи чорагида Ўзбекистонда ажримлар сони 15,4 фоизга ошган. Ушбу давр мобайнида республика бўйича 9213та ажрим ҳолати қайд этилган. Таққослаш учун, бу кўрсаткич 2020 йилнинг январ -март ойларида 7,8 мингтани ташкил этган.\n17:00 / 09.06.2021\nХитойнинг юксалиши нимадан бошланган эди?


Погба: МЮ хужумкор жамоадир\n24 сентябрь, 2018, 13:25\n"Манчестер Юнайтед" клуби ярим ҳимоячиси Поль Погба АПЛ доирасида "Вулверхэмптон"га қарши учрашув натижалари (1:1) ҳақида ўз фикрини билдирди.\n- "Вулверхэмптон"га қарши яхшироқ ўйнашимиз даркор. Мезбонлик қилаётган учрашувларда фақатгина хужум қилишни ўз олдимизга мақсад қилиб қўйишимиз керак. Рақибларимиз "Олд Траффорд"да МЮнинг хужумларидан чўчишади деб ўйлайман.\nШанба куни яна бир катта хатога йўл қўйдик ва уйда ўтказган 3 учрашувда 4 очкони кўлга киритганимиз биз учун ачинарли ҳолат.\nЎтган мавсум "Ливерпуль", "Арсенал", "Тоттенхэм" билан бўлиб ўтган баҳсларда хужумкор ўйин намоиш этгандик ва бу яхши натижа берганди. "Юнайтед" кўпроқ хужум қилиши даркор, - дея Погбанинг сўзларидан иқтибос келтиради Goal.com нашри.


Гатимак таблетка – medu.uz – Дорилар ҳақида маълумотлар ўзбек тилида\nHome Йўриқномалар Гатимак таблетка\nПрепаратнинг савдо номи: Гатимак\nГатифлоксацин ………………. 200 мг/400 мг\nЁрдамчи моддалар: микрокристалл целлюлоза, натрий крахмал гликоляти, натрий лаурил сульфати, коллоид кремний диоксиди, повидон К30, натрий кроскармеллоза, тозаланган тальк, магний стеарати.\nҚобиқнинг таркиби: гидроксипропилметилцеллюлоза, титан диоксиди (Е171), пропиленгликоль, диэтилфталат.\n200 мг таблеткалар: думалоқ, икки томонлама қавариқ, оқ ёки деярли оқ рангли, плёнка қобиқ билан қопланган таблеткалар.\n400 мг таблеткалар: думалоқ, икки томонлама қавариқ, оқ ёки деярли оқ рангли, икки томони текис, плёнка қобиқ билан қопланган таблеткалар.\nАТХ коди: J01MA16\nГатифлоксацин  фторхинолонлар гуруҳига мансуб микробларга қарши воситадир. Препарат пенициллинларга, цефалоспоринларга, аминогликозидларга, макролидларга ва тетрациклинга чидамли микроорганизмларга нисбатан фаол. Юқорида келтирилган антибиотиклар гуруҳлари ва гатифлоксацин орасида кесишган резистентлик йўқ.\nГатифлоксацин (8метоксифторхинолон) граммусбат ва грамманфий микроорганизмларга нисбатан кенг антибактериал таъсир доирасига эга. Таъсир механизми бактериал топоизомераза IV ни ва бактериал ДНК ни репликацияси, транскрипцияси, тикланиши ва рекомбинацияси учун зарур бўлган ДНК  гираза (топоизомераза II)  ферментларини сусайтириш билан боғлиқ.\nАэроб граммусбат микроорганизмлар: Staphylococcus aureus (фақат метициллинга сезгир штаммлар), Streptococcus pneumonia (пенициллинга сезгир штаммлар), Staphylococcus epidermidis (метициллинга сезгир ва чидамли штаммлар), Streptococcus pyogenes, S. Saprophyticus, Enterococcus faecalis (пенициллинга сезгир ва чидамли штаммлар).\nАэроб грамманфий микроорганизмлар: Escherichia coli, Haemophilus influenzae, Haemophilus parainfluenzae, Klebsiella parainfluenzae, Klebsiella pneumoniae, Moraxella catarrhalis, Neisseria gonorrhoeae, Proteus mirabilis.\nНотипик микроорганизмлар: Chlamydia pneumoniae, Legionella pneumophila, Mycoplasma pneumonia.\nАнаэроб микроорганизмлар: Peptostreptococcus spp.\nТурли микроорганизмлар учун МБК даражаси:\nМикроорганизмлар МБК даражаси (мкг/мл)\nEnterococcus faecalis АТСС 292120.12 0,12-1,0\nEscherichia coli АТСС 25922 0,008-0,03\nHaemophilus influenzae АТСС 49247 0,0040-0,03\nNeisseria gonorrhoeae АТСС 0,002-0,016\nPseudomonas aeruginosa АТСС 27853 0,5-2,0\nStaphylococcus aureus АТСС 29213 0,030-0,12\nStreptococcus pneumonia АТСС 49619 0,12-0,5\nГатифлоксацин меъдаичак йўлларидан яхши сўрилади, овқат қабул қилиш препаратнинг сўрилишига таъсир қилмайди. Биокираолишлиги 96% ни ташкил қилади. 400 мг бир марталик доза ичга қабул қилинганидан сўнг плазмада Сmax га 12 соатдан кейин эришилади ва 4,2 мг/л ни ташкил қилади.\nПлазмадаги доимий концентрациясига даволашнинг учинчи куни эришилади. Плазмада ўртача турғун чўққи ва энг паст концентрацияларга 400 мг препарат суткада бир марта қабул қилинганида мувофиқ равишда тахминан 4,2 мг/мл ни ва 0,4 мг/мл ни ташкил қилади. Гатифлоксациннинг плазма оқсиллари билан боғланиши тахминан 20% ни ташкил қилади ва препаратнинг концентрациясига боғлиқ эмас. Оқсиллар билан боғланиши паст бўлганлиги сабабли гатифлоксациннинг сўлакдаги концентрацияси плазмадаги концентрациясига тахминан тенг. Гатифлоксациннинг ўртача Vd 1,5 дан 2,0 л/кг гача ўзгариб туради. Гатифлоксацин организмнинг кўпчилик тўқималари ва суюқликларига (шу жумладан, альвеоляр ва ўпка тўқималарига, жинсий аъзоларга, сўлакка) яхши киради.\nГатифлоксацин инсонда чегараланган биотрансформацияга учрайди, қабул қилинган дозанинг 1% дан камроғи буйрак орқали этилендиамин ва метилэтилендиамин метаболитлари шаклида чиқарилади.\nИчга қабул қилингандан кейин препаратнинг 70% дан ортиқ дозаси 48 соат давомида ўзгармаган шаклда буйрак орқали ва 5% меъдаичак йўллари орқали чиқарилади. Гатифлоксациннинг ярим чиқарилиш даври 7 соатдан 14 соатга ўзгариб туради ва препаратнинг дозаси ва юборилиш йўлига боғлиқ эмас. Буйрак клиренси қабул қилинган дозага боғлиқ эмас, ўртача қиймати минутига 124 дан 161 мл ни ташкил қилади.\nБеморларнинг алоҳида гуруҳи\nЖигар фаолиятини ўртача бузилишида дозага тузатиш киритиш талаб қилинмайди. Бироқ гатифлоксацин асосан буйрак орқали чиқарилишини ҳисобга олиб, креатинин клиренси минутига 40 мл дан кам бўлган пациентларга, шунингдек гемодиализдаги ёки доимий амбулатор перитониал диализдаги пациентларга дозани камайтириш талаб қилинади. Жигарнинг оғир шикастланишида гатифлоксациннинг фармакокинетикаси қандай ўзгариши ҳақида маълумотлар йўқ.\nПрепаратга сезгир микроорганизмлар чақирган қуйидаги инфекционяллиғланиш жараёнларида қўлланади:\nқуйи нафас йўлларининг инфекциялари (ўткир бронхит ва сурункали бронхитни зўрайиши, кистоз фиброз, ўткир пневмония);\nбуйрак ва сийдик чиқариш йўлларининг инфекциялари (ўткир ва сурункали пиелонефрит, простатит, цистит; сийдик чиқариш йўлларининг сурункали инфекцион касалликлари);\nовқат ҳазм қилиш йўлларининг инфекциялари;\nоперациядан кейинги инфекцион асоратлар;\nэркакларда асоратланмаган уретрал гонорея;\nаёлларда эндоцервикал ва ректал гонорея;\nГатифлоксациннинг тавсия қилинган дозаси суткада бир марта 400 мг ни ташкил қилади. Гатифлоксацинни парентерал юборишдан перорал шаклда қабул қилишга ўтилганда дозага тузатиш киритиш талаб қилинмайди.\nБуйрак фаолияти нормал бўлган беморларда (креатинин клиренси > 50 мл/мин) турли кўрсатмалар бўйича препаратнинг қуйидаги дозалари қўлланади:\nҚўлланилиши Дозаси Давомийлиги (кунлар)\nСурункали бактериал бронхитнинг зўрайиши 400 мг 710 кун\nЎткир синусит 400 мг 10 кун\nОрттирилган пневмония 400 мг 714 кун\nСийдик чиқариш йўлларининг асоратланмаган инфекциялари 400 мг 3 кун\nСийдик чиқариш йўлларининг асоратланган инфекциялари 400 ёки 200 мг 710 кун\nУмумий ҳолат: иситма, кўп терлаш, бел ва кўкрак қафасида оғриқ.\nНерв тизими ва сезги аъзолари томонидан: уйқуни бузилиши, парестезия, тремор, қон томирларининг кенгайиши, бош айланиши.\nЮракқон томир тизими томонидан: тахикардия.\nОвқат ҳазм қилиш тизими томонидан: қоринда оғриқ, қабзият, диспепсия, глоссит, стоматит, қусиш.\nНафас аъзолари томонидан: ҳансираш, фарингит.\nСийдик таносил аъзолари томонидан: гематурия, дизурия.\nУглевод алмашинувини бузилиши: гипергликемия (>0,1% ва <3% тезтезликда), қандли диабет, гипогликемия (<1% тезтезликда) гиперосмоляр кетоацидотик бўлмаган гипергликемик кома, диабетик кетоацидоз.\nБолалар 18 ёшгача бўлган ва ўсмирлар, ҳомиладорлик, лактация даври (эмизиш), гатифлоксацин ёки бошқа фторхинолонларга юқори сезувчаликда қўллаш мумкин эмас.\nДаволаш даврида перорал гипогликемик препаратларни қабул қилаётган қандли диабети бўлган пациентлар қонида глюкоза даражаси ўзгариши (симптоматик гипер ва гипогликемия) мумкин (қондаги глюкоза даражасини мунтазам назорат қилиш тавсия қилинади).\nГатифлоксацинни темир сульфати, рух, магний ёки темир сақловчи озуқа қўшимчалари, магний ва алюмин бирикмасини сақловчи антацидларни қабул қилишдан 4 соат олдин қабул қилиш керак.\nПробенецидни бир вақтда қўлланганида гатифлоксацинни чиқарилиши ошади.\nГатифлоксацинни варфарин билан бир вақтда қўлланганида қон ивиши вақтини аҳамиятли ўзгаришлари аниқланмаган. Лекин баъзи хинолонлар варфариннинг ёки бошқа билвосита антикоагулянтларнинг самарасини кучайтириш қобилиятига эга эканлигини ҳисобга олиб, уларни бир вақтда қўлланганда протромбин вақтини ёки қон ивишининг бошқа кўрсаткичларини назорат қилиш керак.\nНЯҚВ ни фторхинолон билан бир вақтда қўллаш МНТ томонидан ножўя самаралар ривожланиши хавфини ошириши мумкин.\nЦизаприд, эритромицин, антипсихотик препаратлар билан эҳтиёткорлик билан қабул қилинади.\nБуйрак етишмовчилиги бўлган пациентларга эҳтиёткорлик билан буюрилади. Буйрак фаолиятини бузилиши (креатинин клиренси <40 мл/мин) бўлган пациентларга препаратнинг чиқарилишини бузилиши туфайли, организмда гатифлоксацинни тўпланишини олдини олиш мақсадида дозага тузатиш киритиш тавсия қилинади.\nГатифлоксацин баъзи пациентларда ЭКГ да QT интервали давомийлигини ошишини чақириши мумкин. Клиник тажрибалар етарли бўлмаганлиги сабабли, гатифлоксацинни QT интервалини узайиши, гиперкальциемияси бўлган пациентларга ва I А ёки III синф антиаритмик прапаратлар (амиодарон, соталол) билан бир вақтда қабул қилиш мумкин эмас.\nАйниқса, қандли диабет, сурункали буйрак етишмовчилиги каби хавф омиллари бўлган пациентларда, кекса ёшдаги пациентлар, гипогликемик дори воситаларини бир вақтда қабул қилганда қон плазмасида глюкоза концентрациясини назорат қилиш керак.\nБрадикардияси ва ўткир миокард ишемияси бўлган пациентларда гатифлоксацинни эҳтиёткорлик билан қўллаш керак.\nБошқа фторхинолонлар каби, гатифлоксацинни бош мия қон томирларининг яққол атеросклерози, тутқаноғи ва тиришишларни чақириши мумкин бўлган касалликлари бўлган пациентларда эҳтиёткорлик билан қўллаш керак.\nГатифлоксацинни узоқ вақт қўллаш (28 кундан ортиқ), бошқа антибактериал препаратлар каби, унга сезгир бўлмаган микроорганизмларни, шунингдек замбуруғларни кўпайишига олиб келиши мумкин. Суперинфекция ривожланган гатифлоксацинни бекор қилиш ва муқобил даволашни буюриш керак.\nПрепаратни қабул қилаётган пациентлар тўғридантўғри қуёш нури ва ультрабинафша нурлардан сақланишлари керак.\nДаволаш даврида психомотор реакциялар тезлигини пасайиши мумкин, шунинг учун пациентлар автотранспорт воситаларини бошқариш ва ҳавфли механизмлар билан ишлашдан сақланишлари керак.\nСимптомлари: кўнгил айниши, қусиш, диарея; оғирроқ ҳолатларда  тахипноэ, тремор, тиришишлар, қўзғалувчанлик.\nДаволаш: меъдани ювиш (заҳарланишдан кейин дастлабки икки соатда), кузатув, ЭКГ мониторинг билан симптоматик даволашни ўтказиш керак. Специфик антидоти мавжуд эмас. Мувофиқ диурезни тутиб турган ҳолда, организмга суюқликни етарли миқдорда тушишини таъминлаш керак. Гемодиализ ва перитонеал диализда кам миқдорда чиқарилади.\nПлёнка қобиқ билан қопланган таблеткалар, 400 мг.\n5 таблеткадан блистерда (ПВХ/Алюмин). Ҳар бир блистер қўллаш бўйича йўриқномаси билан бирга картон қутига жойланган.\nҚуруқ, ёруғликдан ҳимояланган жойда, 25°С юқори бўлмаган ҳароратда.


Навоийда нотўғри операция натижасида вафот этгани айтилаётган йигит юзасидан расмий маълумот берилди - Darakchi\nЖАМИЯТ 25.01.2020, 18:35\nИжтимоий тармоқларда Навоий вилоятидан Ҳушандон Абдуллаеванинг ўз фарзанди Азамат Абдуллаевга шифокорлар тўғри ташхис қўя олмагани ва қилинган нотўғри операция натижасида вафот этгани ҳақида хабар тарқалди.\nМазкур — шифокорларга нисбатан онанинг норозилиги акс этган видеохабар Навоий вилоят соғлиқни сақлаш бошқармаси томонидан ўрганилди.\nУнга кўра, Кармана туман Юқори Буғ МФЙда истиқомат қилувчи, 1994 йилда туғилган бемор А. Абдуллаев 2019 йил 11 октябрь куни туман марказий шифохонаси юқумли касалликлар бўлимига “Ўткир респиратор инфекцияси, диспептик синдром” дастлабки ташхиси билан ётқизилган. Унга белгиланган даволаш диагностика стандартлари асосида даво муолажалари олиб борилган.\nАммо 13 октябрь куни беморда ичак тутилиши белгилари пайдо бўлганлиги учун жарроҳ мутахассислар маслаҳати ташкил этилиб, у кўрикдан ўтказилган ва “Чандиқ касаллиги, ўткир қисман чандиқли ичак тутилиши” ташхиси билан жарроҳлик бўлимига ўтказилган. Бўлимда беморга даволаш диагностика стандартлари асосида тиббий ёрдам кўрсатилган.\nЎтказилган текшириш ва мутахассислар хулосасига кўра, беморга “Чандиқ касаллиги, ўткир чандиқли ичак тутилиши, перитонит” ташхиси қўйилиб, шошилинч жарроҳлик амалиёти ўтказиш хулосасига келинган. 14 октябрь куни беморнинг ота-онаси ва ўзига касаллиги тўғрисида тўлиқ маълумот берилиб, жарроҳлик амалиёти тавсия этилган. Лекин беморнинг ўзи, отаси ва онаси томонидан “беморда бир неча марта мустақил ичи келганлиги сабабли яхши бўлиб қолар” деган фикрни айтиб, жарроҳлик амалиётига кескин қаршилигини билдирган ва тилхат ёзиб бериши сўралганда, тилхат ёзишдан бош тортган. Беморнинг ота-онаси ва ўзи томонидан жарроҳлик амалиётидан бош тортганлиги касаллик тарихида қайд этилган.\n16 октябрь куни беморнинг аҳволи янада оғирлашгани боис туман тиббиёт бирлашмаси жарроҳлик бўлими мудири Ш.Иргашев томонидан беморнинг ота-онаси ва қариндошлари чақирилиб, беморнинг аҳволи оғирлашгани кўрсатилган ва касаллик ўтказиб юборилгани, касалликнинг оғир асоратлари намоён бўлганлиги, килиниши лозим бўлган жарроҳлик амалиёти жуда кечикканлиги ва бунга ўзлари сабабчи булганлиги тушунтирилиб, шошилинч жарроҳлик амалиёти ўтказишга ёзма равишда розилиги олинган.\nШундан сўнги бемор шошилинч равишда жарроҳлик амалиётига олинган. Амалиёт вақтида ингичка ичак ва кўр ичак тўлиқ қорайиб некрозга учраганлиги (чириганлиги) аниқланди. Беморнинг чириган ичаклари тўлиқ олиб ташланган. Бемор ўта оғир аҳволда реанимация бўлимига ўтказилиб, барча шарт-шароитлар яратилиб, алоҳида палата ташкил этилган. Бемор барча керакли даволаш муолажаларини олган. Вилоят ихтисослаштирилган муассасаларининг малакали мутахассислари ва Самарқанд тиббиёт институтидан тиббиёт фанлари номзоди И.Шоназаров таклиф этилиб, маслаҳатлар олинган.\nКўрсатилган тезкор ёрдамларга қарамасдан беморда ўткир моддалар алмашинуви бузилиши сабабли 2020 йил 3 январь куни ўлим ҳолати қайд этилган. Мурда судга оид тиббий экспертизадан ўтказилган. Экспертизада ўт пуфагида ятроген шикастланиш аниқланмаган. Ҳолат юзасидан туман прокуратураси топшириғига асосан хизмат текшируви олиб борилмоқда. Текширув якуни бўйича қўшимча маълумот тақдим этилади, дейилади Навоий вилоят соғлиқни сақлаш бошқармаси Ахборот хизмати расмий хабарида.


12:16, 13.02.2020 // 28368\nХитойнинг мураккаб эпидемик вазият ҳукм сураётган Ухань шаҳрига яна 2600 нафар тиббиёт ходими юборилди, деб хабар берди «РИА Новости».\nБу қарорни Хитой раиси ва мамлакат марказий ҳарбий кенгаши раҳбари Си Цзиньпин қўллаб-қувватлаган.\nУханга қўллаб-қувватловчи гуруҳ қуруқлик, денгиз, ҳаво ва ракета кучларидан, шунингдек, бошқа ҳарбий қисмлардан жалб қилинади.\nЯнги шифокор ва санитарлар беморларни Тунсзи касалхонаси ва Гунгу туманидаги она ва бола саломатлигини муҳофаза қилиш клиникаси базасида «Хошеншан» госпитали модели асосида даволаш чора-тадбирларни ташкил этиш билан шуғулланади. Биринчи касалхонада 860 та, иккинчисида 700 та ўрин ташкил этиш кўзда тутилмоқда.\nМаълумот учун, янги турдаги коронавирус ўчоғи ҳисобланган Хубэй провинциясида сўнгги бир сутка давомида COVID-19 инфекцияси асоратларидан 242 киши вафот этди.\nГонконг расмийлари COVID-19 коронавирусининг канализация қувурлари орқали тарқалиши мумкинлигини тахмин қилмоқда. Ушбу тахмин шаҳардаги турар жой комплексларидан бирида содир бўлган воқеа туфайли юзага келди.\nҚайд этилишича, касалланганлардан бири 62 ёшли аёл бўлиб, у эпидемиянинг марказига айланган Уханга бормаган ва бошқа касалланган кишилар билан алоқада бўлмаган. Фақатгина эҳтимолий вирус манбаси бир ҳафта олдин касалхонага ётқизилган 75 ёшли одам бўлиши мумкин. Дастлабки маълумотларга кўра, эркак ва аёл таниш бўлмаган, аммо битта канализация қувури уларнинг квартираларидан ўтган.\n11:46 Кеча // 228732\n00:37 Кеча // 200743\n10:00 Бугун // 161696\n11:25 Кеча // 135866\n17:44 Бугун // 136328


ССВ беморлар аҳволи оғирлигини билдирган ва «ризолик сўраган» тиббиёт ходими видеоси бўйича изоҳ берди » Ўзбекистон янгиликлари – Zamin.uz\n, 31 2020, 12:51\nССВ беморлар аҳволи оғирлигини билдирган ва «ризолик сўраган» тиббиёт ходими видеоси бўйича изоҳ берди\n25 мар, 20:55 3 107 Жамият\n«Ҳамманглар рози бўлинглар биздан, яхши ўтиринглар, кимнидир хафа қилиб қўйган бўлсам хафа бўлманглар. Яхши юринглар, дуо қилиб ўтиринглар. Касалларимиз яхши эмас, иссиғи чиқиб қалтираяпти, ҳамманглар яхши ўтиринглар», дейди аёл. Орқада бола йиғиси эшитилаётган бу маскан айнан қайси шифохона экани билинмаган.\nСоғлиқни сақлаш вазирлиги бугун, 25 март ҳолатига умумий беморлар сони 56 нафар экани, улардан 4 нафари оғир аҳволдалиги, аммо ўта оғир аҳволда эмаслигини билдирганди (тиббиётда оғир ва ўта оғир ҳолат кескин фарқ қилади).\nВазирликнинг жамоатчилик билан алоқалар бўлими раҳбари Фурқат Санаевдан бу масала бўйича изоҳ сўрадик. Вазирлик расмийсининг маълум қилишича, видеодаги аёл вирусология илмий текшириш институти ходими эмас.\n«Ҳозир айни шу масала бўйича суриштирув олиб боряпмиз ва тўлиқ маълумот бўлиши билан хабар берамиз. Аммо дастлабки хулосалар бўйича айтиш мумкинки, айнан бу аёл вирусология илмий текшириш институтида шифокор ёки ҳамшира бўлиб ишламайди. Бу масалага институт раҳбарияти томонидан ҳам аниқлик киритилди. Аёлнинг ўзи ҳам қайси шифохонанинг қайси беморлари оғир аҳволда эканлигини аниқ айтмаган. Бу тиббиёт ходими қаерда ишлаши ҳақида суриштирувлар олиб боряпмиз.\nЭслатиб ўтаман, бу ҳозирча дастлабки хулосалар ва аниқ ахборот, қўшимча янгилик бўлиши билан эълон қиламиз», деди Фурқат Санаев.\nКоронавирусга чалинган фуқаролар ҳолати ҳақида хабар берилди 22 мар, 11:06\nШавкат Мирзиёев Янгийўлдаги шифохонада нимани кўриб "...юрагимда қолди" деди? 05 янв, 23:21\nПрезидент Янгийўл тумани тиббиёт бирлашмасида. Аҳвол оғир, вазият талаб даражасида эмас 05 янв, 21:38


Коронавирусга қарши эмланганларда ножўя таъсир кузатилса, нима қилинади? | Qalampir.uz\nКоронавирусга қарши эмланганларда ножўя таъсир кузатилса, нима қилинади?\nОлам\t05 Апрель 18:54 3776\nЎзбекистонда аҳолини коронавирусга қарши эмлаш ишлари бошланганидан бери 24 мингга яқин одам вакцина билан эмланди. Вакцина ҳар кимга турлича таъсир қилади ва ўзига хос асоратларни келтириб чиқариши мумкин. Ҳўш, бундай ножўя таъсирларнинг олдини олиш учун қандай чоралар кўрилган?\nМаълумотларга кўра, COVID-19 га қарши эмланган шахслар вакцина олганидан сўнг 30 дақиқа мобайнида кузатувда бўлади. Шунингдек, 3 кун давомида уйига ташриф буюриш йўли билан мунтазам назорат қилиб борилади. Уларнинг ҳолати текширилиб, 64/х ҳужжати билан расмийлаштирилади.\nТаъкидланишича, барча эмлаш масканлари зарур асбоб-ускунлар ва дори-дармонлар билан таъминланган. Мутахассислар эмлашдан кейинги салбий ҳолатларни назорат қилиш бўйича махсус тайёргарликдан ўтган бўлиб, эмланиш билан боғлиқ аллергик реакция кузатилган ҳолларда тез тиббий ёрдам бригадалари жалб этилади.\nЭслатиб ўтамиз, Ўзбекистонда жорий йилнинг 1 апрелидан аҳолини коронавирусга қарши эмлаш жараёнига старт берилди. Дастлаб коронавирус юқтириб олиш хавфи юқори бўлган шифокорлар ва 65 ёшдан ошган фуқаролар эмланмоқда.\nАҳолини эмлаш учун CОVAХ дастури орқали 660 минг доза AstraZeneca вакцинаси, 27 март куни 1 миллион дозада ZF-UZ-VAC2001 ўзбек-хитой вакцинаси олиб келинган.\nШунингдек, май-июнь ойларида AstraZeneca ва ZF-UZ-VAC2001 вакцинасидан яна 5,5 млн доза олиб келиш режалаштирилган.\n21 Октябрь 10:51 30091\n21 Октябрь 19:06 27717\n22 Октябрь 14:00 23873\n21 Октябрь 14:31 23549\n21 Октябрь 16:20 18467


“INSOFT INVEST” MCHJ’нинг инсофи борми? Aҳоли ноқонуний қурилишдан норози | Qalampir.uz\n“INSOFT INVEST” MCHJ’нинг инсофи борми? Aҳоли ноқонуний қурилишдан норози\nЖамият\t17 Февраль 20:00 10136\nQALAMPIR.UZ`га Тошкент шаҳрининг Яккасарой тумани Жамшид Шоший кўчасида яшовчи фуқаролардан мурожаат келиб тушди. Aҳолининг арзномасида қайд этилишича, улар яшаётган маҳалла ҳудудида “Askiya City” номини олган кўп қаватли турар жой мажмуаси қурилмоқда. Ушбу қурилиш “INSOFT INVEST” МЧЖ ва “GRAND HOUSE” МЧЖ томонидан амалга оширилаётган бўлиб, у тасдиқланмаган лойиҳаси асосида қурилмоқда.\nҚурилиш компанияси ўзвошимчалик билан маҳалла ерини эгаллаб олиб, шаҳарнинг қоқ ўртасида кўп қаватли уй қуришни, уни реклама қилишни бошлаб юборгани етмагандек, рекламаларда ҳозирда аҳоли яшайдиган уйлар ўрнида болалар майдончаси ва автотураргоҳ бўлишини овоза қилмоқда. Энг қизиғи эса бу бошбошдоқликка ҳокимлик ҳам қарши.\nУшбу мурожаатни тўлиқ шаклда юқоридаги видеоплеерда ёки YouTube'даги саҳифамизда томоша қилишингиз мумкин.\nЖамшид Шоший кўчасида истиқомат қиладиган аҳолининг айтишича 4 йилдан буён қурилиши давом этаётган кўп қаватли уй лойиҳаси тасдиқланмаган ва ҳозирги кунга қадар аҳоли уйларини бузиш ёки ўрнига майдончалар ташкил қилиниши ҳақида огоҳлантириш берилмаган. Мазкур ҳолатни батафсил ўрганиш мақсадида QALAMPIR.UZ воқеа жойига етиб борди ва аҳоли вакиллари билан суҳабтлашди.\nИлҳом Жамолиддинов, фуқаро:\n— 2010 йилдан буён шу маҳаллада истиқомат қиламиз. 4 йил бўлдики, маҳалламиз ҳудудида ноқонуний қурилиш давом этмоқда. Ноқонуний қурилиш юзасидан адвокат ёлладик. Аниқланишича, кўп қаватли бино қуриш учун тадбиркорда ҳеч қандай рухсат йўқ экан. Яккасарой тумани ҳокимияти ва туман прокуратурасига мурожаат қилинди. Бугунги кунга қадар айтарли жавоб қайтарилгани йўқ.\nДилафруз Атахўжаева, фуқаро:\n— Шу маҳаллада 8 йилдан буён яшайман. 4 йил аввал кўп қаватли бино қурилишини бошлашди. Мени уйимнинг орқа томонидан бир метр қилиб қазиб қўйишган, бузма десак ҳам аниқ жавоб йўқ.\nМарҳабо Исаева, фуқаро:\n— Кадастр, иқтисодий суд, прокуратура, ҳокимиятга ёздик. Қаерга ёзилган, мурожаат қилинган бўлса ҳам жавоб хатларида тайинли гап йўқ. Хатларнинг ҳаммасида иш кўриб чиқилаётгани ёки ўрганилаётгани ҳақида айтишяпти. Жавоб хатларининг айримларида бу каби масала бошқа ташкилот томонидан кўрилишини ҳам айтилган. 30 йил бетон уйда яшаб, энди ҳовлига етдик деганда шунақа ишлар бўляпти. Уйларни қуришдан аввал бузилиш-бузилмаслигини ўрганиб, “генплан”га бориб, сўраб-суриштириб кўрганмиз. Уйларимиз йўл юзида эмас, маҳалланинг ички қисмида жойлашган. “Мост” қуришмаяпти ёки давлат аҳамиятига молик бино ҳам қурилаётгани йўқ. Шунчаки бир бойвачча “Askiya City” қургиси келгани учун бизнинг уйларимиз бузилиши керакми? Ҳамма жойда “Askiya City”нинг рекламалари бор, магазинда ҳам, телевизорда ҳам. Лойиҳага кўра бизнинг уйлар ўрнини болалар майдончаси эгаллаши керак. Гўёки бизни йўқдек ҳис қилиб лойиҳани чизишган. Қайта-қайта мурожаат билан чиқдик, ҳеч ким аҳамият бераётгани йўқ. Ҳокимиятга борсак, уйларимиз “снос”га тушмаганини айтишади. Лекин қурилаётган бинонинг 6-қаватини ҳам битириб бўлишди. Ҳокимиятга мурожаат қилганимиздан сўнг улар қурилиш компаниясини судга берди, лекин 4 йилдан буён туман ҳудудида ноқонуний кўп қаватли бино қуриляпти, улар қаерга қаради, ҳайронман.\nБино қураётган тадбиркорда кўп қаватли бино учун эмас, балки 2018 йилда ободонлаштириш учун чиқарилган қарор бор. Икки қаватли биноларни бузиб, ундан кейин ҳокимиятга қурилиш тўғрисида мурожаат қилишлари керак эди. Лекин ҳеч қандай ҳуқуқий ҳужжатларсиз қурилиш қилишяпти.\nАида Каримова, фуқаро:\n— Мен қурилиш бўлаётган бинонинг рўпарасида жойлашган 36-сонли кўп қаватли уйнинг уйбошисиман, 2018 йил май ойида ноқонуний қурилиш ишлари бошланган. Уларда ҳеч қандай расмий ҳужжат мавжуд эмас ва биз уларга бир неча марта алоқага чиқишга ҳаракат қилдик. Инвесторлар ва қурувчилар биздан қочишяпти ва ҳеч қандай маълумот беришмаяпти, бизнинг кўп қаватли уйларимиз “снос” чизиғида жойлашган. Ҳар куни эрталаб 08:00 дан то кечгача қурилиш овозларини эшитамиз. “INSOFT INVEST” ва “GRAND HOUSE” нима хоҳлашса, шуни қилишияпти. Орада айрим тушунмовчиликлар сабаб ишни вақтинча тўхтатиб туришди, ундан кейин яна давом этиб келмоқда. Кўп қаватли бино қуриш учун асосли ҳужжатлари бўлмаса ҳам уй қуришни бошлаб юборишган. Очиқчасига қонун бузилиш ҳолатлари қайд этилмоқда, лекин негадир барча масъул ташкилотлар жим. Қурилиш компанияси қандай ташкилот бўлди-ки улар қилаётган ноқонуний қурилишга ҳеч ким пинагини ҳам бузмаса.\nДилафруз Атаходжаева, фуқаро:\n— Ҳозиргача бир нечта харидорлар келди. Уларга кўп қаватли биноларни қуриш учун барча ҳужжатлар бор ва фуқаролардан рухсат олганмиз, деб сотишяпти. Бизнинг олдимизга келган ҳаридорларга қурилиш компанияси ҳеч қандай руҳсатсиз уй қураётганини айтдик.\nГулсара Нуралиева, фуқаро:\n— Давлат раҳбари бузилишлар мавзусига шахсан эътибор қаратди, энди ноқонуний қурилишларни тўхтатишар десак, йўқ ҳали-ҳануз давом этяпти. Қурилиш компанияси кўп қаватли уйларни қуриш учун биздан ҳеч қандай рухсат сўрагани йўқ. Ўзларича қуришни бошлашди ва давом этишяпти. “Как будто” бизлaр “не существуем”, нимага асосланиб уй қуришяпти, билмадим.\n— Ҳокимиятга борсак сизларга ҳеч ким тегмаяпти, деб айтишяпти. Лекин лойиҳада биз қизил чизиқ ичида турибмиз. Кўнглимиз тинч эмас, нима қилишимизни билмай қолдик. Келиб бузадими ёки кўчиб кет дейди, нима дейишади, билмай турибмиз. Биз ҳам қариганда ҳовлида ўтиришни ният қилган эдик. Яқинда “INSOFT INVEST” компаниясининг раҳбари менга 2018 йилда “снос”га тушганимизни айтди. Мен шу заҳоти Қурилиш бош бошқармасига бориб сносга тушмаганимиз ҳақидаги расмий хатни олдим. Яккасарой туман ҳокимияти қурилиш компаниясини судга берганини айтишди, лекин ҳали бирор натижа бўлгани йўқ. Қурилиш давом этяпти.\nНаргиза Отабоева, фуқаро:\n— Қурилиш бошлангандан буён чанг ичида қолдик. Қурилиш объектида қоида бўйича соат 8:00 дан 19:00 гача ишлаш керак. Лекин бу ерда кечаси 11-12 да ҳам тинчлик йўқ. Ҳар куни камаз киради, чиқади унинг вибрацияси бизнинг уйга ҳам сезилади. Бетонлари билан йўлларимизни тўсиб қўйишади. Баъзан соатлаб бетонларини олишларини кутиб қоламиз. Қурилиш қоидалари қўпол тарзда бузиляпти, энг асосийси, ободонлаштириш лойиҳаси бўйича тўрт томонлама уй қуриб, реклама ҳам қилишга улгуришган. (!) Ҳозирги кунга қадар одамларни алдаб кўп қаватли уйларни сотишмоқчи. Тўрт йил давомида тинчимиз, ҳаловатимиз, ҳуқуқларимизни ҳам бузишяпти. Ҳеч ким халққа ёрдам қўлини чўзай демаяпти.\n— Ҳозир қазилган жойда олдин икки қаватли уй бўлар эди. Aйнан шу уйнинг ўрнига ўн икки қаватлисини қуришмоқчи. Уйни қурса, бизнинг ҳовлиларимизни бузмаган тақдирда ҳам биз кейин қандай яшаймиз. Тепа қаватдан ҳовлиларимиз кўриниб, томоша бўламиз-ку!.\nВоқеага икки томонлама ёндашиш, қурилиш аслида ҳам ноқонуний бўляптими-йўқми билиш мақсадида Яккасарой туман ҳокимияти билан боғландик. Воқеа жойига Яккасарой туман ҳокимлиги қурилиш бўлими бош мутахассиси Музаффар Усмонов етиб келди.\nМузаффар Усмонов, Яккасарой туман ҳокимлиги қурилиш бўлими бош мутахассиси:\n— 2018 йилда Тошкент шаҳар ҳокимлиги томонидан “INSOFT INVEST” МЧЖга нисбатан ободонлаштириш ишлари олиб борилиши учун қарор чиқарилган. Гувоҳи бўлганингиздек, ҳозирги кунга қадар қурилиш ишлари амалга ошириляпти. Яккасарой туман ҳокимияти томонидан бир неча бор, такрорлайман бир неча бор огоҳлантириш берилган. Шунга қарамасдан иш тўхтатилмади. Оқибатда Яккасарой тумани иқтисодий судига уч маротаба даъво аризаси киритилган. Суднинг биринчи ажримида суд қуришни тўхтатишга ваколати йўқ экани айтилди, иккинчи маротаба эса квадрат метрлари аниқ киритилиши кераклигини айтиб, қайтаришди. Суд томонидан камчилиги бор деб айтилган барча ҳужжатларни тўплаб қайта юбордик.\nБино қурилиши ҳақида айтадиган бўлсак, ҳақиқатан ҳам ноқонуний қурилиш бўляпти. Aвваламбор, бу лойиҳа Тошкент шаҳар қурилиш бошқармаси томонидан тасдиқланмаган. Қурилиш вазирлиги қошидаги ҳудудий қурилиш назорат инспекцияси томонидан рўйхатдан ўтмаган. Бино қурилиш талабларига риоя қилинмаган ҳолда қуриляпти. Ҳозирги кунга қадар ҳовлида яшаётган ёки кўп қаватли уйларда яшайдиган хонадон эгаларига ҳам таклиф билан чиқишмаган. Бу гапларни фуқароларнинг мурожаатлардан келиб чиқиб айтяпмиз.\nФеруза Нажмиддинова, журналист: — Ҳокимият “INSOFT INVEST” МЧЖ раҳбари ёки ходимлари билан алоқада бўлиб, бино ноқонуний қурилаётгани ҳақида огохлантирилдими?\nМ.У.: — “INSOFT INVEST” MCHJ раҳбари Мақсуд исмли шахс, унга бир неча маротаба ноқонуний қурилиш қилаётгани ҳақида тушунтирилди. Эскиз лойиҳа тасдиқлангунига қадар, қурилишни тўхтатиш ҳақида айтилди. Лекин қурилиш тўхтатилгани йўқ. Бундай ҳолатда туман ҳокимияти бинони бузиш ёки шунчаки бузиб юбориш ваколатига эга эмас, шу сабабдан ҳам биз судга мурожаат қилдик.\nФ.Н.: — Ҳокимлик томонидан бир неча бор судга мурожаат қилингани ҳақида айтяпсиз, агар суд қурилиш лойиҳаси тасдиқланишига рухсат берса, бу ерда истиқомат қилувчиларнинг аҳволи нима кечади?\nМ.У.: — Бу вазият судга боғлиқ, агар суд лойиҳани тасдиқласа ва кўп қаватли уйлар қурилиши мумкин деб топса, аҳолига ёмон бўлади. Бу тўғридан-тўғри инсон ҳуқуқининг бузилишидир. Бу лойиҳа Тошкент шаҳар ҳокимияти ёки Тошкент шаҳар қурилиш бош бошқармаси томонидан тасдиқланмаган. Ҳеч қайси стандартларга тўғри келмайди. Чунки кўп қаватли бино қурилса, орқа томондан ойна очиладиган бўлса пастда яшайдиган фуқароларнинг уйлари кўринади. Бу мусулмончиликка ҳам тўғри келмайди. Кўп қаватли уйни беш қаватгача қуришса, муаммо келиб чиқмаса керак деб ўйлайман. Aгар 12 қават қураман деса, биринчи тасдиқланган таклиф лойиҳасини бериб, хонадонларни сотиб олиши керак бўлади. Вазирлар Маҳкамасининг 911- сонли “Жисмоний ва юридик шахсларнинг мулк ҳуқуқлари кафолатларини таъминлаш ҳамда ер участкаларини олиб қўйиш ва компенсация бериш тартибини такомиллаштиришга доир қўшимча чора-тадбирлар тўғрисида”ги қарори асосида мулкдорларни рози қилиб қурилишни бошласа, ҳеч қандай муаммо бўлмас эди.\nФ.Н.: — Қурилиш стандартлари бўйича қурилаётган бино ва хонадонлар орасидаги масофа қанча бўлиши керак ва бу бино қанчалик қурилиш талабларига мос?\nМ.У.: — Қурилишнинг ўзига яраша талаблари бор. Кўп қаватли бино қуриларкан, унинг атрофидаги хонадонлар билан оралиқ масофаси 40 метрни ташкил этиши керак. Aгар бинода ойна бўлмаса 15 метр масофада бўлса ҳам бўлади.\nҲокимлик вакили ишонч билан ноқонуний қурилиш эканини айтяпти, фуқаролар эса уйи атрофида кўп қаватли бино қурилишидан норози. Шаҳарнинг қоқ марказида шунчаки ноқонуний, ҳеч қандай хат-ҳужжатсиз қурилиш бўлсаю, ҳеч ким бунга чора кўролмаса, уни тўхтатолмаса. Ё қурилиш ортида аҳоли, ҳокимлик вакиллари ва биз биламаган катта кучлар борми?\nМасалага холис муносабат билдириш мақсадида “INSOFT INVEST” МЧЖ ва “GRAND HOUSE” МЧЖ раҳбарини қидиришга тушдик. Қурилиш бўлаётган бино яқинидаги сотув офисига борганимизда, эшик берклигига гувоҳ бўлдик. Объектга бориб “прораб”ни учратдик. Қурилишга масъуллар биз билан мулоқотда ишга келганига эндигина 10 кун бўлгани, ҳолат ҳақида ҳеч нарса айтолмаслигини маълум қилишди. Қурилиш лойиҳасини кўрсатишларини сўраганимизда обдон қидириб, чала ҳолдаги лойиҳа билан таништирдилар. Раҳбарият эса асосий сотув офисида бўлишини айтиб, бизни ўша манзилга йўлладилар.\n“GRAND HOUSE”нинг асосий сотув офисига борганимизда, уй сотиб олиш истагида келганлар жуда кўп эди. Энг ачинарлиси, ҳали бузиш учун розилик олинмаган хонадонлар ўрнини қурилиши режалаштирилаётган болалар майдончаси сифатида тап тортмасдан таништиришарди. Сотув офисида ким билан гаплашмайлик, улар ишга энди келгани, биз бераётган саволларга эса ҳеч қандай жавоб беролмасликларини айтишди. Тез орада телефон орқали кимлар биландир гаплашиб, QALAMPIR.UZ’дан мухбирлар келганини хабар қилишди. Раҳбарият эса телефон орқали ходимларига қурилаётган бино яқинидаги офисга боришимиз кераклигини уйтирди. Биз айтилган жойга етиб борганимизда, икки турк инвестори ва ўзини “GRAND HOUSE” раҳбари деб таништирган Мақсуд исмли шахс кутиб олди. Ҳолатни тушунтириб, воқеа юзасидан интервью беришларини сўрадик. Улар қурилиш учун ҳужжатлари борлигини, барчасини тўплаб, алоҳида интервью беришларини маълум қилишди. Орадан 10 кундан зиёд вақт ўтди. Бироқ ҳужжатлар топилмади, улар бизга интервью масаласида мурожаат ҳам қилмади.\nШу ўринда савол туғилади: модомики, улар интервью учун шундай ҳозирлик кўраркан, уй қуриш учун ҳам шундай тайёргарлик кўришдими?\nБиз билан суҳбатда турк инвесторлардан бири аҳоли “ҳеч ким”лиги, агар қурилишдан норози бўлишса, судга мурожаат қилишлари кераклигини айтди. Шунингдек, у журналистлар ҳеч ким экани, мурожаат қилишимиз керак бўлган жой ва одам улар эмаслигини айтиб бақира кетди.\nҲали хонадонлар билан келишмай, нега уй қуришни бошладингиз деган саволга, “GRAND HOUSE” раҳбари “ҳозирча қурилишни тўхтатиб турибмиз, олдин аҳолидан розилик олиб кейин давом этирамиз”, дея жавоб қайтарди. Бироқ, биз у айтган гапларнинг аксига гувоҳ бўлдик. Қурилиш объектида иш қизғин.\nЎзбекистоннинг яқин тарихига назар ташлайдиган бўлсак, коррупциялашган қурилиш соҳасида одатда бундай лойиҳаларнинг ортидан фалончининг тоғаси, пистончининг поччаси бўлиб келган. Энг камида ишнинг бош қаҳрамонлари ҳокимлар бўлиб чиққан. Хўш, “Askiya City”нинг қонунларни менсимайдиган, аҳоли уйларини ўзбошимчалик билан эгаллаб олишга уринаётган қаҳрамони ким? Шаҳарнинг қоқ марказида 4 йилдан буён қурилиш бўлсаю ҳеч ким миқ этмаса, пушугини пишт демаса. Бунга қайси мезонлар билан баҳо бериш мумкин. Одамларнинг яшаб турган уйига ярим тунда келиб бульдозер ҳайдаганлар, қўлида гўдаги билан ярим кечаси кўчага улоқтирганлар энди қаерда? Ё бундан ўзим – ўзимга хон, кўланкам – майдон дейдиганларга гаплари тугул, тишлари ҳам ўтмайдими? Шаҳар марказидаги майдонни безаш уринаётган Ортиқхўжаев, сиз қаердасиз? Нега жимсиз?\nПрезидент адолат, адолат, адолат деб кўп такрорлайди. Одамлар эса адолат борлигини эртага эмас, бугун ҳис қилиши керак.\nЯккасарой тумани ноқонуний Ортиқхўжаев Askiya City Яккасарой тумани ҳокимияти ноқонуний қурилиш\n26 Ноябрь 13:02 42376\n26 Ноябрь 11:11 33075\n25 Ноябрь 20:25 29821\n24 Ноябрь 10:03 29545\n25 Ноябрь 08:20 29376


Шаҳрисабзда қатор муаммолар ўз ечимини топади\nXалқ орасига кириш, аҳоли билан яқиндан мулоқот ўрнатиш ҳамда уларнинг дардини эшитиб, оғирини енгил қилиш раҳбарларимизнинг бугунги кундаги энг долзарб вазифалардан бири.\nУйма-уй юриш, аҳоли билан яқин мулоқот қилиш асносида, Қашқадарё вилояти давлат солиқ бошқармаси бошлиғи раҳбарлигидаги, 4-сектор таркибига кирувчи Шаҳрисабз туманида ҳам қатор муаммолар, ечимини кутаётган масалалар борлиги аниқланди.\nУларга ечим топиш мақсадида, вилоят давлат солиқ бошқармаси бошлиғи, 4-сектор раҳбари Шаҳрисабз тумани Мираки қишлоғида сайёр қабул ўтказди.\nУнда вилоят, туман ташкилотлари мутасаддилари, 4-сектор ишчи гуруҳ аъзолари иштирок этди.\nСайёр қабул давомида 21 нафар фуқародан 48 та турли мазмундаги муаммолар юзасидан мурожаатлар келиб тушди.\nМасалан, Шаҳрисабз тумани ”Полмон” маҳалла фуқаролар йиғини 49-уйда яшовчи фуқаро Илҳом Самадов ҳудуддаги 32-мактабни кенгайтириш, мавжуд мактабгача таълим муассасасини таъмирлаш, қишлоқдаги трансформатор, сим ёғочларни янгилаш масаласида мурожаат қилди.\n– Маҳалламизда иқтидорли болалар кўп, уларнинг санъатга меҳри бўлакча. – дейди Шаҳрисабз тумани Амур Темур маҳалла фуқаролар йиғинида яшовчи Ойгул Муҳиддинова. – Биз эса ана шу истеъдодларини рўёбга чиқаришимиз керак. Агар маҳалламизда битта мусиқа мактаби очилса, фарзандларимизнинг бўш вақтларини мазмунли ўтказиш, санъатнинг сирли оламига ошно қилишга яқиндан ёрдам берган бўларди.\nМаълумотларга кўра, Шаҳрисабз тумани 4-сектор ҳудудида 15 минг 947 хонадон, 19 минг 396 та оила бўлиб, уларда 75 минг 211 нафар аҳоли истиқомат қилади. Ишчи гуруҳ аъзолари томонидан уйма-уй юриш натижасида 117 та турли муаммо аниқланган.\n– Аҳоли билан тўғридан-тўғри мулоқот қилиш, уларнинг муаммоларини тезкорлик билан ҳал этиш мақсадида ўтказилган сайёр қабулда кўплаб муаммолар юзага чиқди, – дейди Қашқадарё вилояти давлат солиқ бошқармаси бошлиғи, 4-сектор раҳбари Қ.Маматисаев. – Баъзида аҳоли оддийгина муаммолар билан йиллар давомида овора бўлиб юради. Биз иложи борича муаммоларни аксариятини шу жойнинг ўзида ҳал қилишга ҳаракат қилдик.\nШунингдек ,тадбир давомида вилоят давлат солиқ бошқармаси бошлиғи, 4-сектор раҳбари аҳоли хонадонларида ҳам бўлиб, томорқадан самарали фойдаланиш юзасидан қилинаётган ишлар билан танишди. Фуқароларга томорқаларга ишлов бериш, унга қишлоқ хўжалиги маҳсулотларини экиш долзарб масалалардан бири эканлиги тушунтирилди.


Оксана Чусовитина: “Менинг медалларим меҳнат, қатъият ва баъзида тўкилган кўз ёшлардан ясалган” – Ўзбекистон миллий олимпия қўмитаси\nОксана Чусовитина: “Менинг медалларим меҳнат, қатъият ва баъзида тўкилган кўз ёшлардан ясалган”\nЎзбек ва жаҳон спорти тарихига ўз номини зарҳал ҳарфлар билан битиб улгурган гимнастикачи Оксана Чусавитина сиймоси жаҳон ОАВ нигоҳида. Эътиборингизга argumenti.ru сайтида ҳамюртимиз билан ташкил қилинган интервьюни ҳавола қиламиз:\n«Оксана Чусовитина! Тарихда етти марта Олимпиадада иштирок этган ягона гимнастикачи! 1992 йил Барселонада бўлиб ўтган Олимпия ўйинларида жамоавий йўналишда чемпион, таяниб сакраш бўйича Пекин-2008 Олимпиадасида кумуш медал соҳибаси, 3 карра жаҳон чемпиони, Европа чемпионати ғолиби ва бу ютуқлар Оксана Александровна эришган барча муваффақиятлар эмас, уларни ҳали давом эттириш мумкин. Афсонавий гимнастикачи 30 йилдирки катта спортда, бироқ у ҳамон бутун дунёни ўзининг юксак қобилияти билан лол қолдирмоқда. Маҳоратли спортчи, гўзал аёл, меҳрибон она ва севимли турмуш ўртоқ. Бугун биз Оксана Чусовитинанинг хаётига назар ташлаймиз.\n“Мен бахтли инсонман деб бемалол айта оламан, негаки ҳеч қачон мен бошқа иш билан шуғулланишим ёки бошқа йўлни танлашим керак деган хаёл келмаган. Болалигимда полициячи бўлишни хоҳлаганман, бироқ бу учун инсоннинг “алоҳида” ҳаёти бўлиши кераклигини тушунгач, гимнастикачи бўлишга қарор қилганман.\nМактаб даврида жисмоний тарбия дарсини унчалик ҳам хушламаганман. Севимли дарсларим эса математика ва адабиёт бўлган.\nДадам доимо яхши таълим олмасанг, спортда ҳам ютуқларга эришолмайсан дердилар. Чунки мия ишлаб, ақлни чархлаб турмасангиз, спортда ҳам натижалар бўлмайди.\nОиламизда спортчилар йўқ. Онам спортни танлаганимда жуда ҳайрон бўлган эдилар. Катта опам – ҳайкалтарош, ўртанча опам – тиббиёт соҳаси вакили, акам – алоқа инженери.\nОта-онам менга ҳеч қачон бақиришмаган, аксинча, бирор ишни нотўғри бажарсам, ётиғи билан тушунтиришарди. Аслида, мен ёшликдан жуда фаол ва ҳаракатчан бўлганман. Масалан, кўчага чиқиб кучукларни бир жойга тўплардим ва аравачага ўтказиб, уларни уйга олиб келардим.\nОнам ҳар доим спорт билан шуғулланишимга қарши бўлганлар. Ҳаттоки менга пианино олиб беришганди. Маълум вақт рақс тўгарагига олиб боришга ҳам ҳаракат қилишди.\nМенда спортга қобилият бўлган деб айтолмайман. Мен шунчаки тез югурардим ва яхши сакрардим. Спорт машқларини маромига етказиб бажариш мендан катта машаққат талаб этарди. Дадам “бирор ишни бошладингми, охиригача етказ”, деб таъкидлардилар.\nМени шундай тарбия қилишган: мураббий бирор машқни 10 марта қилишни буюрса, 12 марта бажарардим, шпагатда 5 дақиқа ўтириш керак бўлса, кўпроқ ўтирардим. Машғулот залида мураббий доим ҳақ ва у энг асосий одам ҳисобланади.\nАгар мураббий сенга аҳамият берса – бу яхши, демак, у сендан ҳаракат ва муваффақият кутади, бордию сен унинг эътиборидан четда қолсанг, ана шуниси ёмон.\nМураббий доимо спортчининг имкониятларини кўра билади ва беҳудага танбеҳ бермайди. Ота оналарга эса фарзанди ва мураббийнинг ўртасидаги муносабатга аралашмасликни маслаҳат берардим. Масалан, фарзандингизни жарроҳга олиб борсангиз, уни қандай даволаш кераклиги ҳақида айтмайсизку. Ҳар биримиз ўз вазифамизни бажаришимиз лозим.\nАгарда ҳаётимни яна бошидан яшаш имкони берилганда, мен яна худди шундай яшардим. Фақат ўғлим касал бўлмаслигини ва дадам менинг Олимпиададаги ютуғимни кўришларини истардим.\nМенинг медалларим меҳнат, қатъият ва баъзида тўкилган кўз ёшлардан ясалган.\nМен учун энг эсда қоларли Олимпиада Пекин-2008 бўлган. Бироқ мен у ўйинларда кумуш медаль совриндори бўлганим учун эмас, Пекиндан қайтгач ўғлим билан шифохонада навбатдаги текширувдан ўтишимиз лозим эди. Ҳайрият-ки, шифокор ўғлим Алишернинг соғломлигини ва биз бошқа шифохонада қолишимиз шартмаслигини айтишди.\nЎғлим 3 яшарлигида лейкемия билан касалланди. Авваллари бу касалликка дуч келмагандим, ўғлимнинг хасталигига ишонолмадим. Бироқ турмуш ўртоғим билан тезда ўзимизни қўлга олиб, қаерда ва қандай даволаш, касаллик билан курашиш ҳақида ўйлай бошладик. Барча яқинларимиз бизга ёрдам қўлини чўзишди.\nКасаллик статистикасини кўрдим, бироқ ичимда барчаси ўтиб кетиши ва фарзандим тузалишига ишонардим, доимо ўғлим билан ҳаммаси яхши бўлишини билардим.\nКасаллик билан тўқнашган инсонларга эса турли хил интернет манбаларга ишонмасликни ва ўзбошимчалик билан даволанмасликни маслаҳат бераман. Албатта, шифокорларга мурожаат қилиш керак. Ўғлим хасталигида касаллик ҳақида ҳеч қандай маълумотлар ўқимасдим, бундай нарсалар инсонни янада хавотирга туширади. Шифокорларга ўз вазифаларини бажаришда ҳалақит бермаслик керак, деб ўйлайман.\nҲеч қачон ортга қарамайман. Нимаики бўлса ҳам – бари ортда қолади. Менга олдинга қараб яшаш, интилиш ёқади.\nҚўлга киритган медалим билан ғурурланаман, чунки унга ўзим етишдим, уни менга ҳеч ким совға қилмаган ва сотиб олиб бермаган.\nМенимча, спортдаги энг катта ютуғимга ҳали эришмадим. Мен бу ютуқ сари одимлаяпман. Бу менинг орзуим ва мақсадим. Аёл сифатида мен жудаям бахтиёрман, негаки мени қўллаб-қувватлайдиган оилам бор.\nМен спортчилик фаолиятимни давом эттиришим учун турмуш ўртоғим спорт соҳасини тарк этди. Мен ундан бутун умр миннатдорман, билмадим, мен хам шундай йўл тута олармидим? Бу қарори билан турмуш ўртоғим менга бутун умрга татигулик совға ҳадя этди.\nМуваффақиятларим калити – бу мени қўллаб-қувватлайдиган оилам борлигида. Севимли умр йўлдошим ва фарзандим. Ҳар бир мусобақамдан сўнг ўғлим менга қўнғироқ қилиб “Ойижон яхшимисиз, ҳеч қаерингиз лат емадими”, деб сўрайди.\nЎғлим мустақил йигит. Ота-она сифатида биз маслаҳат беришимиз мумкин, бироқ танлаш ҳуқуқи фарзандимда, унинг ўзи қарор қабул қилиши керак.\nМен ҳеч қачон Олимпия ўйинлари чемпиони бўлишни орзу қилмаганман. Ҳатто ёшлигимда телевизор орқали гимнастикачиларнинг чиқишларини томоша қилган пайтларимда ҳам. Машғулотларни бошлаган пайтим машҳур гимнастикачилар ҳақида ҳеч қандай маълумотга эга эмасдим. Лекин терма жамоа таркибига кирган, барчасини билиб олдим.\nФақатгина якшанба куни дам оламан, агарда туғилган куним якшанбага тўғри келмаса – демак мен залга, машғулот ўтказиш учун бораман.\nТан оламан – югуришни унчалик ёқтирмайман. Ундан кўра сакраш кўпроқ ёқади.\nБарча нарсани истеъмол қилишим мумкин, лекин меъёрида. Ҳар куни – бир бўлакдан ширинлик ейман.\nКарантин даврида музқаймоқдан турли хил коктейллар тайёрлашни ўргандим, ҳатто кафе очсам ҳам бўлса керак (кулади).\nКелажакда болаларга мураббийлик қилишни, уларнинг юрагида спортга меҳр уйғотишни хоҳлайман. Нафақат гимнастикага, балки умуман спортга».\n16 Sentabr, 2020|Интервью, Янгиликлар|


Fergana.uz - РОССИЯНИНГ ҚОЗОН ШАҲРИДА НУФУЗЛИ БИРИНЧИ МУСТАҚИЛ ДАВЛАТЛАР ҲАМДЎСТЛИГИ ЎЙИНЛАРИ БЎЛИБ ЎТМОҚДА: РИШТОНЛИК ПОЛВОНЛАР 2 ТА МЕДАЛНИ ҚЎЛГА КИРИТИШДИ amCharts examples\n2021-09-08 14:23:10 48\n4-11 сентябрь кунлари бўлиб ўтиши режалаштирилган биринчи МДҲ ўйинларида муросасиз курашлар давом этмоқда.\nҚайд этилишича, “кичик олимпиада” дея аталаётган мазкур мусобақаларда МДҲнинг 9 та давлатидан 1500 нафарга яқин спортчилар 182 та медаллар жамланмаси учун баҳслашишмоқда. Шунингдек, мусобақаларда 400 нафарга яқин ҳакам ва 100 нафарга яқин бошқа спорт соҳаси мутахассислари иштирок этмоқда.\nУшбу нуфузли мусобақада спортнинг бир қатор турлари бўйича юртимиз терма жамоалари аъзолари, спорт мутахассислари ва ОАВ вакилларидан иборат Ўзбекистон спорт делегацияси аъзолари қатнашяпти.\nМусобақа дастуридан Татаристон кураш спорт тури, яъни корэш ҳам ўрин олган бўлиб, ушбу беллашувларда Ўзбекистон Бел олиш ва уч кураш ассоциацияси томонидан 10 нафар спортчиларимиз Носир Азизов бош мураббийлигида бахслар олиб боришди.\nҚувонарлиси, терма жамоамиз аъзоларидан 4 нафари кумуш, 5 нафари бронза медалини қўлга киритиб, умумжамоа ҳисобида фахрли учинчи ўринни эгаллашга муваффақ бўлишди.\nМедал олганлар орасида риштонлик ёш спортчилар - мутлоқ вазнда Илёсбек Обиджонов ва 120 кг вазнда Асадбек Зокировлар ҳам бор.\nЎзбекистон жисмоний тарбия ва спорт университети 2-курс талабаси Илёсбек Обиджонов мутлоқ вазн тоифасида иккинчи ўринни қўлга киритди. У финалда озарбайжонлик спортчига ютқазиб қўйди. Бошқа бир риштонлик Асадбек Зокиров эса мусобақада бронза медалига сазовор бўлди.


иймоннинг мукаммал бўлиши учун амаллар. - Mehrob.uz\nРАСУЛУЛЛОҲ СОЛЛАЛЛОҲУ АЛАЙҲИ ВАСАЛЛАМ МЎЪЖИЗАЛАРИ\nМақолалар access_time2-июль, 18:44\nОламлар Робби Аллоҳга чексиз…\naccess_time4-май 2017, 11:03 visibility2341\nИмом Абу Довуд ривоятида келган, иймоннинг мукаммал бўлиши учун амалга оширилиши лозим бўлган ишлар қуйидагилардан иборат:\nКимга ёки нимага муҳаббат қиладиган бўлса, Аллоҳ учун муҳаббат қилган кишигина иймонини мукаммал бўлишидан умид қилса бўлади. Бировга муҳаббат қиладиган бўлса, ўша одам Аллоҳнинг амрида юргани учун, Аллоҳга иймони борлиги учун, Аллоҳга ибодат қилиб яшаётгани учун, Аллоҳ учун муҳаббат қилади. Бунга бошқа ғараз, мақсад аралашиб қолса, муҳаббат Аллоҳ учун бўлмай қолади. Шунингдек, бирор ишни, гуруҳни, жамоатни ва шунга ўхшаган нарсаларни яхши кўриш ҳам Аллоҳ учун бўлгандагина муҳаббат эгаси ўз иймонини мукаммал бўлишидан умид қилса бўлади.\nКимни ёки нимани ёмон кўрса, Аллоҳ учун ёмон кўрадиган кишигина иймонини мукаммал бўлишидан умид қилса бўлади. Бировни ёмон кўрадиган бўлса, ўша одам Аллоҳнинг амрида юрмагани учун, Аллоҳнинг динига амал қилмагани учун, гуноҳ ишларни қилгани учун ёмон кўради. Бошқа сабабдан ёмон кўриш эса мумкин эмас. Шунингдек, бирор ишни, гуруҳни ёки шунга ўхшаш нарсаларни ҳам Аллоҳ учун, Аллоҳнинг таълимотларига тескари бўлгани учун ёмон кўрган одамгина иймони мукаммал бўлишидан умид қилса бўлади.\nБунга моддий, маънавий ҳамма нарсалар дохилдир. Бировдан бир нарсани ман қилса, фақат Аллоҳ учун, ўша иш Аллоҳнинг амрига тўғри келмаслиги учун, ўша шахс Аллоҳнинг амрида юрмагани учун бериладиган нарсани ман қилиши керак.\nУшбу ҳадисдан олинадиган фойдалар матннинг ўзида очиқ-ойдин кўриниб турибди.\nИймоннинг таъмини тотмоқ учун:\n1. Аллоҳни–Робб деб, рози бўлмоқ.\n2. Исломни –дин деб, рози бўлмоқ.\n3. Муҳаммад соллаллоҳу алайҳи васалламни–Расул деб, рози бўлмоқ керак.\n«Мўминларнинг иймони комилроғи, хулқи яхшироғидир. Сизларнинг яхшиларингиз, хотинларига яхшилик қиладиганларингиздир», дедилар».


Шимолий Қозоғистон вилоятидаги уй гиёҳванд моддаларни топишга ўргатилган ит – Айка ёрдамида тинтув қилинмоқда, 16 сентябрь куни олган сурат. (Қозоғистон ИИВ)\nНУР-СУЛТОН – Қозоғистон хавфсизлик кучлари ҳар йили ўтказиладиган «Кўкнор» операцияси ёрдамида гиёҳванд моддаларнинг ноқонуний айланмасига қарши курашиб келмоқда.\nОперация ҳар йили июнь ойидан то октябрга қадар ўтказилади, айнан шу вақтда ёввойи наша ўсиб етилади. Қозоғистон ички ишлар вазирлиги (ИИВ) хабарига кўра, бу йилги операциядан кўзланган мақсад – Чуй вилоятида наркотрафик йўналишларини аниқлаш ҳамда нашани териш, қайта ишлаш ва тарқатилишининг олдини олишдир.\n«Наркофурушларни қўлга олиш учун гиёҳвандлик фаолияти юқори бўлган Жамбил ва Қизилўрда вилоятлари полиция бўлинмаларига қўшни вилоятлардан қўшимча куч ва воситалар етказиб берилмоқда», дейилади вазирлик хабарида.\nТуркистон вилоятидаги «Жибек Жоли» назорат-ўтказиш пункти чегарачилари автомобилга яширилган героинни мусодара қилдилар, 20 сентябрь куни олинган сурат. (Қозоғистон ДХҚ)\n«Шунингдек, Қизилўрда вилоятида махсус «Сункар» (Лочин) вертолёт бўлинмаси ёрдамида ноқонуний равишда наша етиштирилаётган ҳудудларни аниқлаш мақсадида етиб бориш қийин бўлган ва олис ҳудудлар узра парвозлар амалга оширилмоқда».\nИИВ маълумотларига кўра, операция бошланганидан бери гиёҳванд моддалар билан боғлиқ 676 та жиноят фош этилди. Шунингдек, 16,7 тонна гиёҳвандлик воситаларини мусодара этилиб, 23 та наша плантациясини йўқ қилинган.\n«Наркофурушларга қарши асосий кураш Чуй водийсида олиб борилмоқда, бу ерда таркибида юқори даражадаги тетрагидроканнабинол (ТГК) наркотик моддаси бўлган наша ўсади», дейди Чуйда истиқомат қилувчи жамоатчилик фаоли Еркин Култаев.\n«Водийда 140 минг гектар майдонда ҳар йили бир неча минг тонна психофаол наша ўсади», деди Култаев.\n2018 йилда «Кўкнор» операцияси давомида гиёҳванд моддаларнинг ноқонуний айланмаси билан боғлиқ 1000 дан ортиқ жиноят фош этилди. Турли хилдаги 22 тонна наркотиклар мусодара қилиниб, таркибида қорадори бўлган жами 10 тонна ўсимлик йўқ қилинган.\nМарказий Осиёда гиёҳванд моддаларнинг ноқонуний айланмаси кўп ҳолларда минтақадаги террорчилик фаолиятига алоқадордир.\nБугунги кунда гиёҳванд моддаларнинг ноқонуний савдосидан олинган пуллар катта эҳтимол билан терроризмни молиялаштириш учун ишлатилиши мумкин, дейди Нур-султонлик сиёсатшунос Болатбек Исаев.\n«Жиноятчилик, гиёҳвандлик ва терроризм кўпинча битта тугунга бирлашади. Террорчилар ўз жиноий ҳаракатларини қуролли жиҳод деб атаб, уларни оқлашга уринадилар, бу йўлда талончилик ва гиёҳванд моддалар савдосидан ҳам тап тортмайдилар», деди у.\nИсаевга кўра, гиёҳванд моддалар савдосидан тушган маблағ терроризмни молиялаштиришга йўналтирилиши мумкин. Бу ерда гап «афғон гиёҳванд моддалари ва Чуй водийси қорадорисини Марказий Осиё мамлакатларининг чегаралари орқали олиб ўтиш» ҳақида гап кетмоқда.\nНаркотикларга қарши кураш чоралари\nЯқинда ўтказилган операция гиёҳванд моддаларга қарши бошқа чора-тадбирлар ва наркотиклар савдосида гумонланганларнинг ҳибсга олиниши билан бир вақтга тўғри келди.\nМасалан, 20 сентябрь куни Туркистон вилоятининг Сариоғоч туманидаги «Жибек Жоли» назорат-ўтказиш пунктида Қозоғистон давлат хавфсизлик қўмитасининг чегара қўшинлари томонидан 25 ёшли тожикистонлик фуқаронинг машинасида 12 кг героин аниқланган.\nАвгуст ойида ҳуқуқ-тартибот органлари Россиядан Қозоғистонга синтетик гиёҳванд моддалар етказиб берилган йўлни тўсишга муваффақ бўлганлар.\nШу билан бирга, 25 сентябрь куни ИИВнинг Гиёҳванд моддалар савдосига қарши кураш департаменти WhatsApp иловасида гиёҳванд моддаларнинг ноқонуний савдоси билан боғлиқ ҳодисалар тўғрисида хабар бериш мумкин бўлган «қайноқ линия» ишга туширилганини маълум қилди.\n5 июль куни Қозоғистонда назорат қилинадиган гиёҳвандлик воситалари, психотроп моддалар ва прекурсорларнинг янги рўйхати тасдиқланди. Янгиланган рўйхатга 89 та янги модда киритилган.


ЎзА - Саховат: 100 оилага озиқ-овқат маҳсулотлари тарқатилди\nСаховат: 100 оилага озиқ-овқат маҳсулотлари тарқатилди\nЖиззах вилоятининг Зомин туманидаги “Зомин махсус плита” масъулияти чекланган жамияти томонидан тумандаги кам таъминланган ва ижтимоий ёрдамга муҳтож 100 та оила озиқ-овқат маҳсулотлари билан таъминланди.\nПрезидентимиз ташаббуси билан бошланган “Саховат ва кўмак” умумхалқ ҳаракатида зоминлик тадбиркорлар ҳам фаол иштирок этаётир. Туманда бунёдкорлик, ободонлаштириш, ишларида фаол қатнашиб келган “Зомин махсус плита” пандемия карантин даврида аҳолининг эҳтиёжманд тоифаларини моддий қўллаб-қувватлади.\n– Шу кунларда ўзини шу юртнинг фидойи фарзанди деб билган тадбиркорлар саховат тадбирларида фаол иштирок этаётир, – дейди жамият директори Шавкат Йўлдошев. – Бу иш фақат хайрия эмас, халқимиз аҳиллиги, ҳамжиҳатлиги ва бирлигининг ҳам ифодаси бўлмоқда. Шунинг учун ушбу қийин кунларда қийналиб, ўзини ёлғиз ҳис этувчилар бўлмайди. Шу хайрли ишларимиз билан қийин кунларни тезроқ енгиб ўтамиз.\nТуманда бундай саховатли тадбиркорлар сафи кенгайиб бораётир. Тобора кенг қулоч ёзаётган “Саховат ва кўмак” тадбирида катта-кичик тадбиркорлар, фермерлар, саховатли фуқаролар фаол қатнашмоқда. Бу ҳаракат барча ҳудудларни қамраб олаётир.


АХЛОҚИЙ ТАРБИЯНИНГ АМАЛИЙ ДАСТУРИ\n125 кўриб чиқилди\n(Амалий тарбия усули)\nМиллат зийнатланадиган энг гўзал нарса бу ахлоқдир. Инсонни гўзал қиладиган энг буюк омил ҳам шу. Аллоҳ таоло Қалам сурасининг 5-оятида «Ва албатта, сен буюк хулқдасан» деб Пайғамбаримиз соллоллоҳу алайҳи васалламнинг хулқларини мақтади. Мусулмонлар дунёни бошқариб, ҳукмрон бўлган даврда инсонлар башарият тарихидаги энг буюк ва саодатли дамларни бошидан ўтказган.\nОдамлар тенгҳуқуқли оқтанлининг қоратанлидан устунлик жойи йўқ. Ҳамма баробар. Бутун олам иффат ва поклик либоси ила безанган эди. Мусулмонлар бошқа дин ва маданият вакилларига ҳам шароит яратиб, уларни ўз ҳимояларига олган, улар мусулмонлар ҳимояси остида барча ҳуқуқ ва эркинликларидан фойдаланиб саодатли ҳаёт кечиришган эди.\nАммо ҳозирги асримизда эса худбинлик маданияти ҳукмрон. Кучлилар ўзларини энг яхши ва илдам ҳаётга ҳақли деб биладилар. Натижада, ўзларидан бошқаларга эркинлик ҳукуқидан фойдаланишга йўл қўймайдилар. Бу шундай бир маданиятки, унда инсон иффати, инсон қадрининг заррача қиймати йўқ. Икки бир жинслининг ўзаро алоқасини шахсий эркинлик деб аташади. Шахсий эркинлик термини остида инсон хоҳлаган ишини қилиш ҳуқуқига эга бўлади. Бу шундай бир маданиятки, моддапарсатликни эълон қилиб, бадан талаб қилган нарсаларга урғу берди. Натижада бу моддийлик маданияти соҳиблари наздида бадан шаҳвати асосий мақсадга айланди. Бу шундай бир маданиятки, бунда инсоф деган тушунчага ўрин йўқ. Чунки бу маданият соҳиблари ўз ҳақларига келганда уни талаб қилиб, ҳимоя қилишди. Бошқанинг ҳаққи поймол бўлганда эса, ўзларини билмаганга солиб, кўз юмишди.\nҲозирги пайтдаги ҳукмрон бўлиб турган бу маданият маънавий заиф бўлишига қарамай, бошқа миллатларга, хусусан мусулмонларга ўзларини қиёматга қадар ҳукмрон ва қудрат соҳиблари қилиб кўрсатишга урунмоқда. Улар «Мусулмонлар ғарб ҳукмронлиги остида ҳаёт кечиради» деб бонг урмоқда. Лекин воқейлик эса, уларнинг бу даъволарини инкор қилади. Чунки, ғарб маданиятига диққат билан назар ташлаган одам, шуни биладики, бу маданият ўз ичида ўзини вайрон қилиб, ҳалокатга юз тутадиган дастакни олиб юрибди. Дунё тарихи ва Аллоҳнинг суннати (одати)ни ўрганиб чиқган киши шуни биладики, бундай ёмон хулқ соҳиблари гарчи маълум муддат ҳукмрон бўлсада, лекин узоқ муддат туролмайди. Бир кунмас, бир кун албатта таназзулга юз тутади. (Буни олдин ўтган осий умматлар тарихи ҳам тасдиқлайди.) Агар ғарбликларнинг ҳаққини тўлиқ бериб гапирадиган бўлсак, улар бугун илм ва техналогияда илдамлаб кетиш сабабларини мукаммал тарзда бажариб, амални муққаддас билишмоқда ва бу билан ўзлари орасида инсон шаънини кўтармоқда. Аммо бошқа миллат ва дин вакилидан бўлса ўша одам, унга нисбаттан ёндошувлари ўзгариб қолади. Улар ростгўйлик ва омонатдорлик тушунчаси юқорига кўтариб, қонунни ҳурмат қилишади. (Лекин ўзаларидан бошқа одамларга нисбатан бу қонунлар уларда ишламай қолади).\nМинг афсуслар бўлсинки, динимиз вакилларининг турмуш тарзини қонунни илоҳийлаштирган ғарбликлар ҳаёти билан солиштирилса, қалбида Ислом ва мусулмонларга нисбатан заррача муҳаббати бор ҳар бир одамни йиғлатадиган салбий фарқларни кўриш мумкин. Энг қизиғи шундаки, башарият тарихидаги гўзал ахлоқ ва асосларнинг энг буюгини Ислом дини олиб келган холос. Инсон хулқланиши мумкин бўлган гўзал хулқларнинг энг олийлари Қуръон ва суннатда батафсил баён қилинган. Шундай бўлишига қарамай, бу гўзал ахлоқ ва тушунчалар кўплаб мусулмонлар орасидан ғоиб бўлган. Мусулмонлар ҳаётидан гўзал ахлоқларни кетказган бу омил нима? Бунинг сабаби қаерда? Бу ахлоқларни кетказувчилар ислом умматига яхшиликни истамайдиган мусулмон ўлкалардаги яширин кучларми? Ёки бу биз мусулмонларнинг камчилиги ва динимиз азаматини яхши англамаганимизданми? Ёки бўлмаса, келажак авлодларимизни динимиз таълимоти ва кўрсатмаларига мувофиқ тарбиялай олмаётганимиздами? Мени ўйлашимча, бу санаб ўтилган ташқи ва ички сабаблардан ташқари айни пайтда қўлимиздан келадиган, лекин биз қилмай қўйган энг катта сабаб бу – болаларимизни қандай қилиб исломий ахлоқлар асосида тарбиялаш масаласи бўлса керак. Кўпгина ота-оналар болаларини гўзал ахлоқли қилиб тарбиялашни хоҳлашади. Лекин улар мана шу ахлоқ уруғларини болалари қалбида қандай экиш кераклигини билмайдилар.\nМиллатлар орасида ўзимизнинг (илгариги) маконатимизга бизни қайтарадиган исломий ахлоқ тарбиясига эришиш учун Аллоҳдан ёрдам сўраган ҳолда мусулмон оила амал қилиши лозим бўлган амалий дастурнинг энг муҳим арконларини баён қилишни бошлайман.\nБиринчи аркон: Амалий тарбия дастурининг биринчи аркони бу ота ва онадир. Чунки фарзандларга ота-она ёрдамида ахлоқий андозани кўрсатиш мумкин. Зеро, фарзандлар табиатида ота-онасига ўхшашга интил бор. Агар ота-оналар Аллоҳга итоат қилиш, намозларни вақтида ўқиш, ростгўйлик, омонатдорлик, илм ва амал борасида фарзандларига гўзал намуна бўлса, яна шунингдек бир-бирини тушунадиган, ҳурмат ва иззат қиладиган, турмуш ишларида бир-бирига кўмаклашадиган эр-хотин сифатида чиройли ибрат бўлишса, келажакда гўзал ахлоқларни ўзида мужассам этган янги бир мустаҳкам оилани шакилланишига илк қадамни қўйган бўлишади. Лекин бунинг акси бўлиб, намозларга бепарво, Аллоҳнинг амрларини қилмайдиган, на Қуръонга, на суннатга амал қиладиган, ваъдасига турмайдиган, бировларнинг ҳақидан ҳазар қилмайдиган, эр-хотин доимо жанжаллашадиган, бир-бирини ҳурмат қилмайдиган, эри хотинига қуллардек муносабатда бўлган хонадонда катта бўлган ёш авлоддан келажакда нима кутиш мумкин? Бундай муҳит ёш авлодни, қолаверса бутун миллатни таназзулга юз тутишига сабаб бўлади.\nИккинчи аркон: Ёш авлод гўзал ахлоқлар ила зийнатланиши учун уларга нумуна оладиган бир шахсни таниттириш керак. Бу борада Пайғамбаримиз соллоллоҳу алайҳи васаллам ва бошқа анбиёлардан кўра буюкроқ намуна бўлмаса керак! Шунингдек, саҳоба ва саҳобиялар ҳам гўзал нумуна бўла оладилар. Шуни унутмаслик керакки, агар иккинчи арконга бепарво бўлиб, болаларимизга намуна бўладиган бир етук шахсни танитмасак, уларда бу борада бўшлиқ пайдо бўлади ва улар бу бўшлиқнинг ўрнини бўлмағур инсонлар билан тўлдириб, ўшаларга тақлид қилиб юради. Натижада бу ўша оила ва бориб бориб катта жамиятга ўзининг хатарли зарарларини келтириб чиқаради.\nУчинчи аркон: Ёш болажонларга айтиб бериладиган ҳикоя ва эртаклар. Бу эртакларнинг ёш бола шахсиятининг шакилланишида катта ўрни бор. Танланган қиссалардаги қаҳрамонлар довюрак, меҳрибон, ҳаммага яхшилик қиладиган шахслар бўлса, болаларимизнинг гўзал ахлоқ соҳиблари бўлишида бу эртаклар ижобий натижа беради. Аммо танланган эртакладаги қиссаларда ёмонлик ғолиб келса, ёвузлик устун чиқса, қўрқинчи ҳолатлар тасвирланган бўлса, бундай эртаклар болаларимизнинг руҳиятига салбий таъсир кўрсатиб, уларни қўрқоқ, бағритош ва бемеҳр бўлиб улғайишига хизмат қилади. Шу ўринда бир нарсани айтиб ўтиш керак, биз болаларимизга айтиб бермоқчи бўлган эртаклар тўқиб чиқарилган, воқейликда бўлмаган эртаклар бўлиши шарт эмас. Аксинча воқейликда бор шахсларнинг ҳаёти тезроқ ижобий натижа кўрсатади. Масалан Пайғамбаримиз соллоллоҳу алайҳи васалламнинг сийратларини болалар тилида, уларга мослаб, содда услубда ухлашдан олдин ёки кун давомида ҳикоя қилиб берилса, уларда гўзал хулқ соҳибидан ўрнак олиш жараёни янада осон кечади. Баъзи тадқиқотчилар Япон халқининг гарчи уларнинг аксарида динга мансублик бўлмасада, гўзал хулқлилигидан ҳайратда қолишди ва уларнинг ҳаётини ўрганишга киришишди. Изланиш жараёнида шу маълум бўлдики, японлар болаларига айтиб берадиган ҳикоялардаги қаҳрамонлар воқейликдан олинган бўлиб, улар ҳикоялар орқали ўсиб келаётган мурғак қалбларга яхшилик уруғини экишар экан.\nТўртинчи аркон: Замонавий техникадан фойдаланиш. Исломий гўзал ахлоқларни баён қилувчи филм ва мултфилмларни вақти вақти билан болаларга кўрсатиб туриш. Болаларни маллоллантирмайдиган, ўзига жалб қиладиган услубдан олинган сифатли филм ва мултфилимлар ёш бола ўзида гўзал хулқни шакиллантиришида энг тез ва ижобий натижа берувчи энг кучли омил ҳисобланади. Кўрилган филм ёки мутфилмдан олинадиган ибратли воқеаларни болалар билан ўтириб таҳлил қилиш, улар қалбида филмдаги ижобий хулқларнинг муҳрланиб қолишига сабаб бўлади.\nБешинчи аркон: Келажак авлод зеҳнида ахлоқ тушунчаларини мустаҳкам ўрнатиш мақсадида уйда болалар билан фаразий амалларни татбиқ қилиб кўриш. Масалан: сир сақлашни ёш боламизга ўргатмоқчи бўлсак, унга бир гапни айтиб, «Буни фалон вақтгача ҳеч кимга айтма», деб унга биров ишониб айтган сирни ёймаслик лозимлигини, сирни сақлашнинг нақадар муҳимлигини тушунтириб кузатиб турамиз. Агар у айтилган вақтгача сирни сақлаб, ҳеч кимга айтмаса, уни мукофотлаймиз. Агар сирни сақлай олмай, уни ёйса, унда фарзандимизни койиб, танбеҳ бериб қўямиз ва бировнинг сирини ёйиш нақадар ёмонлигини тушунтириб берамиз. Агар биз фарзандимизга омонатдорлик хулқини таълим бероқчи бўлсак, унда унга бироз пул бериб, «Бу пуллар омонат. Уни ишлатиб қўймагин», деймиз ва омонат нималигини, унинг одобларини тушунтирамиз. Бир неча кун ўтгач, берган омонатимизни сўраймиз, агар уни қайтарса, мукофот бериб, мақтаймиз. Агар омонатни совуриб юборган бўлмаса, унда уни ўзига муносиб тарзда койиб, бу иш унда такрорланмаслиги учун омонатга хиёнатнинг зарарларини тушунтирамиз.\nМана шу тартибда бошқа ўргатмоқчи бўлган одоб ва ахлоқларни фаразий амалларни татбиқ қилиш орқали уларнинг соф, беғубор қалбига жойлаймиз.\nОлтинчи аркон: Ҳар ҳафта оила даврасида исломий хулқлардан бирини муҳокама қилиб, ўрганиш. Бунда оила азоларининг ҳар бири танланган мавзу бўйича Қуръон, ҳадис, ҳикматли сўзлар, солиҳлар ҳаётидан маълумот йиғишади ва ҳар бир киши ўша ҳақида қодир бўлганича маълумот айтади. Суҳбат охирида эса, ўрганилган мавзуни ҳаётга татбиқ қилиш борасида ота-она ўз тавсияларини бериб, назарийдан амалий татбиқга ўтилади. Шунингдек, мавзу борасида якуний хулоса ва олинадиган фойдалар тартиб билан эслаб ўтилади.\nЕттинчи аркон: Исломий гўзал ахлоқларни батафсил баён қилиш. Бунда ота-она фарзандига ҳар бир хулқ ҳақида маълумот бериб, ўша хулқ билан сифатланиш ҳақида гапиради. Сўнг боласига «Сабрли бўл» деб ўша хулқ билан сифатланишни айтади. Бунга ўхшаган бошқа хулқларни ҳам шу йўсинда айтди. Масалан: «Вафодор бўл», «Омонатдор бўл», «Масъулиятли бўл», «Эҳтиёткор бўл» ва ҳоказо. Сўнг, маълум муддат «Сабрли бўл» қабилида айтилган хулқлар ҳақида гапиришни унутиб, эътибор бермай туради. Юқорида айтилаган хулқ соҳиби бўлиш учун нималар қилиши кераклиги ҳақида гапирмайди. Энди бошида айтилган батафсил баён қилиш масаласига навбат келади. Масалан бола қалбида сабрли бўлиш маъносини ўрнашиб қолишини истаса, болага ҳаётда сабрнинг бир неча кўриниши борлигини айтади. Масалан: дарсларни тайёрлашда сабр қилиш, китоб ўқишда сабрли бўлиш, овқат келишини кутишда сабр қилиш, кийимини ойиси тайёрлаётганда, ойисини шошилтирмай сабр қилиш. Зарарларидан ҳимояланиш мақсадида интернет ва телфон ишлатишдан ўзини тийиш жараёнидаги сабр. Кўзлаган мақсадга эришиш йўлидаги сабр ва ҳоказо. Бошқа айтилган хулқларни ҳам шу услубда болажонлар қалбига жойланади.\nМинг афсуски, хулқларни амалий татбиқ қилиш дастури бугун бизнинг ҳаётимиздан ўчиб кетган. Бу дастурнинг йўқлиги ота-онанинг бу борадаги билими йўқлигидан, ёки бола тарбияси яхши едириб, яхши ичириш деган тушунчага бориб қолинганидан бўлиши мумкин. Лекин бундай эътиборсизликнинг хатари кўриб турганингиздек ниҳоятда катта бўлади, яъни келажак ахлоқсизлар қўлига ўтади.


Коронавирус беморлари сони 3874 нафарга етди – Газета.uz\n4 июн 2020, 10:05 Коронавирус\n4 июнь куни соат 10:00 ҳолатига кўра, Ўзбекистонда коронавирус инфекцияси қайд этилганлар сони 3874 нафарни ташкил қилмоқда. Бу ҳақда Соғлиқни сақлаш вазирлиги хабар қилди.\nУнга кўра, янги касалланиш ҳолатларининг 20 нафари Карантин марказидаги (барчаси Қозоғистондан чегара пост орқали келишган) фуқаролар орасида, 1 нафари Қорақалпоғистон Республикасида хориждан келган халқаро юк ташувчи автомашина ҳайдовчисида, 1 нафари Тошкент вилоятида аҳоли орасида, 1 нафари Сирдарё вилоятида коронавирусга чалинган билан мулоқотда бўлган фуқарода, қолган 8 нафари эса Тошкент шаҳрида (шундан 3 нафар аҳоли орасида, яна 3 нафари коронавирусга чалинганлар билан мулоқотда бўлган, 2 нафари хориждан келган ва карантинга олинган) аниқланган.\nБош давлат санитария инспектори Нурмат Отабеков сўзларига кўра, ҳозирда Республика бўйлаб коронавирус инфекциясидан 844 киши даволанмоқда. Улардан 9 нафар бемор оғир, 2 нафар бемор эса ўта оғир аҳволда, деб баҳоланмоқда.\nКоронавирус инфекциясидан соғайганлар сони ҳозирда 3014 кишини ташкил этмоқда. Ўн олти киши ҳаётдан кўз юмган.


Австралияда юздан кўпроқ қиз зўрлаб турмушга берилгани аниқланди\nЖаҳон 00:53 / 12.02.2019 20667\nАвстралия полицияси вояга етмаган қизларни мажбурий никоҳлаш билан боғлиқ 100 дан кўпроқ ҳолатни тергов қилмоқда. Қизлардан баъзилари 6 ёшга ҳам тўлмаган бўлган.\nМутахассисларнинг фикрича, бу рақамлар айсбергнинг учи бўлиши мумкин. UNSW Youth Law Australia (YLA) директори Мэтью Килининг изоҳ беришича, никоҳ қуришга мажбурланувчи болалар ёрдам сўраб мурожаат қилишга қўрқадилар. Бошқа ҳолларда эса қизлар бор ҳақиқатни ошкор қилсалар, ота-оналари қамоққа жўнатилишлари мумкинлигидан хавотирланадилар.\nБундай ҳолатлар Австралиянинг ҳар бир штатида, бироқ энг кўп миқдорда Янги Жанубий Уэльсда аниқланган. Мисол учун, 15 ёшли Серена исмли қиз ота-онаси уни бошқа давлатдаги кекса қариндошига “оила ришталарини сақлаб қолиш” учун турмушга бермоқчи бўлганда ўз жонига қасд қилмоқчи бўлган.\nҲозирда Австралия ташқарисида қанча қиз турмушга чиқишга мажбурланаётгани номаълумлигича қолмоқда. YLA бундай келишувлар қурбонларига вазиятга эътибор жалб қилиш учун аэропортларда бақиришни тавсия қилмоқда.\nАвстралия қонунларига кўра, 18 ёшга тўлмаган шахсни турмуш қуришга мажбурлаш 7 йилгача озодликдан маҳрум қилиш билан жазоланадиган жиноят ҳисобланади. Баъзи ҳолларда суд орқали никоҳ қуриш ёши чегарасини 16 ёшгача пасайтиришга эришиш мумкин.\n23:56 / 24.08.2019 4220\n23:20 / 24.08.2019 2244\n22:43 / 24.08.2019 2091


2 май куни ёмғирли об-ҳаво давом этади | Qalampir.uz\n2 май куни ёмғирли об-ҳаво давом этади\nЖамият\t01 Май 13:28 4980\nГидрометеорология хизмати маркази эртага, 2 май куни Ўзбекистонда кузатиладиган об-ҳаво ҳақида маълумот берди.\nТошкент шаҳри. Ҳаво ўзгариб туради, вақти-вақти билан ёмғир ёғади, кучли бўлиши, момақалдироқ бўлиши мумкин. Шамол шарқдан 5-10 м/с тезликда эсади, 12-17 м/с гача кучайиши мумкин. Ҳарорат кечаси 15-17, кундузи 22-24 даража бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17, кундузи 23-28 даража бўлади.\nБухоро ва Навоий вилоятлари. Ҳаво ўзгариб туради, кечаси ва эрталаб ёмғир ёғади, баъзи жойларда кучли бўлади, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси 15-20, кундузи 20-25 даоража бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, ёмғир ёғади, баъзи жойларда кучли бўлади, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси 12-17, кундузи 20-25 даража бўлади.\nҚашқадарё ва Сурхондарё вилоятлари. Ҳаво ўзгариб туради, ёмғир ёғади, баъзи жойларда кучли бўлади, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси 15-20, кундузи 22-27 даража бўлади.\nАндижон, Наманган ва Фарғона вилоятлари. Ҳаво ўзгариб туради, ёмғир ёғади, баъзи жойларда кучли бўлади, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси 12-17, кундузи 23-28 даража бўлади.\nРеспубликанинг тоғли ҳудудлари. Ҳаво ўзгариб туради, ёмғир ёғади, баъзи жойларда кучли бўлади, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси 7-12, кундузи 13-18 даража бўлади.\n25 Май 16:12 40071\n25 Май 23:18 36062\n26 Май 14:40 35347\n26 Май 09:01 25332